The Devil Judge: Drama Korea Ini Mengkritik Kelemahan Demokrasi

Tema “The Devil Judge” adalah “tyranny of the majority”.

Drama ni menyentuh tentang persoalan “adakah suara majoriti melambangkan kebenaran?” “Adakah keadilan dicapai sekiranya rakyat menjadi penentu segala-segalanya?”

Dalam drama ini, sistem kehakiman dijadikan macam sebuah reality show. Rakyat akan menentukan tertuduh bersalah atau tidak, menerusi undian di App.

“Rakyat hakim negara” ni sebenarnya pernah berlaku, iaitu di Athens pada 2500 tahun yang lepas.

Athens ketika itu mengamalkan sistem demokrasi langsung (direct democracy), di mana semua warga kota (citizen) boleh mengundi dan menganggotai kerajaan. Jawatan kerajaan diisi secara rawak, semua akan dapat mengikut giliran.

Warga Athens bangga dengan sistem mereka, sehingga kejadian “trial of Socrates”.

Socrates adalah warga Athens yang mengasaskan ilmu falsafah. Musuh Socrates menuduh dia sebarkan ajaran sesat, dan dia dihadapkan ke mahkamah yang dianggotai 500 juri dari kalangan warga Athens.

280 daripada 500 juri berpendapat Socrates bersalah, maka dia dihukum mati.

Kematian Socrates menyebabkan anak muridnya Plato menjadi pengkritik demokrasi yang lantang. Plato anggap demokrasi sebagai sistem yang zalim kerana keputusan dibuat oleh majoriti yang tak berilmu.

Ahli falsafah/sains politik selepas Plato pun anggap demokrasi langsung akan mengancam kebebasan individu. Mereka berpendapat tyranny bukan hanya berlaku apabila seorang pemerintah menyalahguna kuasa, malah boleh berlaku “tyranny of the many/majority” yang menindas minoriti.

Jadi mekanisme seperti “separation of powers” dan “checks and balances” diwujudkan sebagai pengimbang kepada suara majoriti. Dalam sistem demokrasi moden, rakyat juga tak buat keputusan secara langsung, tapi secara tidak langsung menerusi “wakil rakyat”.

Sistem ni dipanggil “liberal democracy”. Demokratik, tapi pada masa yang sama liberal (menjamin hak individu).

Sistem kehakiman dipisahkan daripada politik, supaya hakim boleh mengadili kes secara profesional.

Namun, pada tahun-tahun kebelakangan, arus “populisme” melanda Eropah dan US. Semakin ramai orang anggap sistem demokrasi liberal sebagai undemocratic, malah hanya memperkayakan “wakil rakyat”. Jadi mereka mahu lebih banyak control/kuasa.

Hasilnya mereka undi ahli politik populis seperti Trump yang tunggang nama rakyat, langgar sini sana, menghakis asas demokrasi liberal.

Di Korea Selatan, masalah korupsi yang berpanjangan juga buat orang takut populisme akan bangkit dan mengancam institusi demokrasi liberal.

Jadi drama ni memberi sedikit gambaran tentang bahayanya sentimen populisme yang boleh membawa kepada tyranny of the majority.

Kang Yo-han dalam drama ni adalah seorang “populist hero” yang menjunjung kedaulatan rakyat melebihi segala-galanya.

Mula-mula, penonton rasa syok tengok dia menghukum orang kaya korup. Tapi lama-kelamaan, boleh nampak sisi buruk kaedah “public trial” ini.

Tak ada jaminan orang tak bersalah tak akan dianiayai, jika sentimen orang ramai dijadikan kayu ukur untuk menjatuhkan hukuman.

Lebih-lebih lagi orang ramai buat keputusan ikut emosi, yang dipengaruhi oleh Kang menerusi persembahan media.

Ini adalah hint kepada ahli politik populis yang suka memanipulasi pendapat umum menerusi media sosial, yang fokus kepada sentimen/persepsi, bukan fakta/bukti.

Dan walaupun kelihatan sebagai people’s champion, Kang pun nampak ada agendanya sendiri. Rakyat hanyalah anak catur baginya menjatuhkah musuh.

Dari segi pemikiran, drama ni lebih deep berbanding Vincenzo, dan lebih depressing.


Zaibatsu: Syarikat Kroni Jepun

Sebelum chaebol berjaya menguasai segenap perkara di Korea dan subcon hanya tahu makan duit sambil berikan hasil kurang memuaskan di Malaysia, Jepun terlebih dahulu miliki perkara yang sama.

Ya anda tidak tersalah dengar. Jepun yang sangat dibangga-banggakan oleh kita sehingga terbit dasar pandang ke timur juga pernah menghasilkan syarikat kroni.

Syarikat kroni itu diberi nama sebagai Zaibatsu dan bagaimana ia boleh tercipta?

Semuanya bermula semasa revolusi Meiji di mana Jepun yang berteraskan pertanian ingin menjadi negara industri.

Masalah mula timbul kerana Jepun tidak mempunyai banyak wang untuk membangunkan industri berat walaupun sudah mengutip cukai agak tinggi daripada hasil pertanian.

Bagi mengatasi kekusutan itu, Jepun telah menjual beberapa syarikat milik kerajaan kepada beberapa keluarga elit yang terpilih. Keluarga elit ini dikatakan telah wujud sejak zaman Edo dan miliki pengaruh yang kuat dalam kalangan masyarakat Jepun. Dengan pemindahan hak milik syarikat, setiap keluarga elit perlulah membangunkan ekonomi negara dan kemudahan untuk kesejahteraan rakyat.

Tapi Jepun tidak miliki kepakaran dalam beberapa teknologi dan membenarkan syarikat asing bertapak di negara itu akan mengundang bala. Maka Jepun mengharamkan syarikat luar untuk bertapak dan hanya menghantar wakil daripada Zaibatsu untuk belajar dengan mereka.

Dalam masa yang singkat sahaja Zaibatsu berjaya membawa keluar Jepun daripada negara pertanian kepada negara perindustrian. Ditambah pula, Jepun memberikan begitu banyak kelebihan dan kelonggaran kepada Zaibatsu seperti pengecualian cukai untuk memastikan mereka berkembang dengan pantas.

Hasil daripada bantuan kerajaan, Zaibatsu berjaya menguasai hampir keseluruhan ekonomi Jepun sehingga mampu menjadikan negara itu sebagai kuasa imperialis.

Bukan setakat itu sahaja, Zaibatsu miliki lesen besar dalam politik kerana ramai calon akan melobi agar dapat menang pilihan raya dengan mudah.

Senang cerita, mana-mana calon ataupun parti yang nak menang dengan kerusi majoriti perlu mendapat restu daripada Zaibatsu bagi memastikan sokongan terus konsisten.

Kemuncaknya adalah kesemua Zaibatsu yang terdiri daripada Mitsui, Mitsubishi, Sumitomo, Yasuda, Okura dan Asano telah diwajibkan membangunkan senjata bagi kegunaan tentera imperialis Jepun.

Ketika itu, Zaibatsu terpaksa menukar model perniagaan mereka kepada senjata bagi memastikan sokongan kerajaan terus terjamin.

Walau bagaimanapun, penguasaan Zaibatsu dalam ekonomi Jepun tidak kekal lama apabila negara itu secara rasmi menyerah kalah setelah Hiroshima dan Nagasaki telah dibom.

Amerika Syarikat yang mengambil alih seketika pentadbiran Jepun telah bertindak untuk membubarkan Zaibatsu.

Bagi Amerika Syarikat, Zaibatsu adalah antara yang perlu bertanggungjawab di atas jenayah perang yang dilakukan oleh kuasa imperialis Jepun.

Macam mana Zaibatsu dibubarkan?

Sebelum itu, Zaibatsu ini hierarkinya sama sahaja macam Megah Holding di Malaysia. Bermaksud keseluruhan saham dan pemilikan syarikat hanya dikuasai satu keluarga sahaja.

Jadi apabila pengerusi syarikat telah meninggal dunia, anaknya akan mengambil alih syarikat tersebut dan hal ini akan berlangsung selagi mana tidak muflis.

Untuk memastikan perkara itu tidak berlaku lagi, Amerika Syarikat telah memaksa Zaibatsu menjual sebahagian saham kepada syarikat lain. Malah keluarga elit yang memiliki Zaibatsu dilarang sama sekali memegang jawatan CEO.

Hasil daripada tindakan ini, Zaibatsu telah berpecah kepada beberapa syarikat. Pemilikan syarikat pula tidak tertumpu kepada satu keluarga sahaja.

Dengan itu Zaibatsu telah terbubar dan biarpun masih ada lagi keluarga elit memiliki saham dalam syarikat, peranan mereka tidak lagi signifikan.

RUJUKAN:

FindLaw. (2017, Jun 16). Zaibatsu and “Keiretsu” – Understanding Japanese enterprise groups. Dipetik daripada

Shigeaki Yasuoka. (2002, Jun 1). Japanese Zaibatsu. Campden.


Stephen Hawking Yang Menentang Israel

Seluruh dunia merasai kehilangan ahli fizik terkemuka, Dr Stephen Hawking yang meninggal dunia semalam. Ia satu saat yang menyedihkan kerana dunia kehilangan minda manusia yang ke hadapan dalam bidangnya. Tetapi tahukah anda, selain dikenali sebagai pakar dalam dunia fizik, beliau juga sebenarnya antara individu yang amat lantang memperjuangkan hak dan penamatan konflik di Timur Tengah termasuk isu Palestin?

Pendirian Hawking yang menolak penindasan dan kezaliman rejim Israel terhadap Palestin sememangnya sudah jelas dan ia diperkukuhkan lagi semasa beliau mengadakan lawatan lapan hari ke Israel pada tahun 2006. Semasa lawatan tersebut, Hawking mengadakan pertemuan dengan Perdana Menteri rejim ketika itu, Ehud Olmert, memberi syarahan di Universiti Hebrew Jerusalem dan mengadakan lawatan ke Universiti Birzeit. Universiti itu dibina di atas tanah haram yang dirampas Israel di Tebing Barat.

Pada tahun 2009, apabila rejim melancarkan Operasi Cast Lead dengan tujuan menghentikan serangan roket ke atas Israel dari Semenanjung Gaza dan penyeludupan senjata ke semenanjung tersebut, operasi tersebut membunuh lebih seribu warga Palestin. Dan operasi ini mendapat kecaman dari seluruh dunia termasuk dari Hawking sendiri. Dalam satu temubual dengan saluran berita Al-Jazeera English, Hawking berkata, “Manusia yang ditindas dan dijajah akan melawan dengan apa saja cara yang ada. Jika Israel mahukan keamanan, maka mereka perlu berunding dengan Hamas seperti mana apa yang dilakukan Britain dengan Tentera Republik Ireland (IRA).”

Video temubual Riz Khan dengan Daniel Barenboim dan Stephen Hawking berkenaan apa yang berlaku di Gaza: https://www.youtube.com/watch?v=-1jjLRXmIck

Dan pada tahun 2013, Hawking sekali lagi menarik perhatian dunia bahawa beliau memboikot persidangan Facing Tomorrow yang dianjurkan oleh presiden rejim ketika itu, Shimon Peres sebagai tanda protes penindasan rejim Zionis ke atas warga Palestin. Keputusan Hawking merupakan satu lagi kejayaan bagi kempen boikot terutama dalam dunia akademik ketika itu. Hawking sepatutnya menjadi tarikan utama persidangan tersebut di mana ia turut meraikan sambutan ulang tahun kelahiran Peres ke-90 tetapi membatalkannya selepas mendapat nasihat daripada rakan-rakan dan para saintis termasuk dari Palestin. Dengan penyertaannya dalam boikot tersebut, Hawking sebenarnya menyertai senarai individu terkenal yang memboikot rejim. Antara personaliti terkenal lain yang memboikot rejim Zionis ialah ahli kumpulan Pink Floyd, Roger Waters dan Archbishop Desmond Tutu.

Tetapi tindakan beliau memboikot rejim mendapat kecaman ramai di Israel termasuk di laman media sosial. Di Facebook misalnya, sesetengah memperlekeh keadaan fizikalnya dan ada juga yang menuduh Hawking sebagai anti-Semitik. Sementara pengerusi persidangan Israel Maimon menyelar Hawking dengan berkata, “Tindakan boikot akademik ke atas Israel pada pandangan kami melampau dan biadab, lebih-lebih lagi bagi seseorang di mana semangat kebebasan itu menjadi asas kepada misi akademik dan kemanusiaannya. Israel ialah sebuah negara demokrasi di mana semua orang boleh bersuara dengan bebas tanpa mengira apa jenis isu. Keputusan boikot ini tidak selari dengan perbincangan demokratik terbuka.” Tetapi kecaman sebegini tidak mematahkan semangat boikot Hawking terhadap Israel sehingga ke akhir hayatnya.

Pada tahun 2016, Hawking merupakan hos yang mengumumkan pemenang anugerah Hadiah Guru Global (Global Teacher Prize) tahun tersebut. Anugerah itu dimenangi oleh seorang guru Palestin bernama Hanan Al Hroub, seorang guru yang mempunyai pengkhususan membimbing dan menyokong kanak-kanak yang trauma akibat keganasan. Hawking mengucapkan tahniah kepada Hanan melalui satu video khas di Facebook berbunyi, “Dari seorang guru kepada seorang guru yang lain, anda menjadi inspirasi semua walau di mana saja mereka berada. Saya amat berbangga memanggil anda sebagai rakan seperjuangan.” Hanan membawa pulang hadiah sejuta dolar oleh Yayasan Varkey.

Dan pada tahun lepas, Hawking meminta pertolongan 4.2 juta pengikut akaun Facebook beliau untuk menyumbang kepada kempen derma Palestinian Advanced Physics School. Kempen tersebut dilakukan untuk membawa pulang edisi kedua siri syarahan fizik ke Palestin untuk dimanfaatkan pelajar-pelajar universiti di Tebing Barat. Kempen tersebut berjaya meraih dana yang diperlukan untuk menganjurkan siri syarahan tersebut. Siri syarahan ini dianjurkan oleh Scientists for Palestine, sebuah organisasi antarabangsa yang mempromosikan kepentingan sains di negara tersebut. Namun penglibatan Hawking dengan siri syarahan ini bukanlah satu perkara baru. Ini kerana pada tahun 2016, beliau memuatkan satu video pengenalan semasa sesi berlangsung membabitkan para saintis dari Amerika Syarikat, Britain dan Jordan.

Bagaimanapun, perjuangan Hawking tidak terhenti di situ saja. Beliau amat lantang mengecam kempen Amerika Syarikat di Iraq pada tahun 2003. Pada satu perhimpunan Stop the War pada tahun 2004, Hawking menyifatkan perang Washington itu dijustifikasikan dengan dua pembohongan iaitu Iraq mempunyai senjata pemusnah besar-besaran (WMD) dan ada kaitan dengan serangan 11 September. Dalam perhimpunan itu, beliau berucap, “Perang ini merupakan satu tragedi pada semua keluarga. Jika ini bukan jenayah perang, maka apa itu sebenarnya?” Hawking kemudian menambah, “Maafkan saya berkenaan sebutan saya. Alat sintesis saya tidak direka untuk nama-nama Iraq.”

Dan semasa perang saudara meletus di Syria terutama pada tahun 2014, Hawking berbicara berkenaan perang tersebut sebagai sebahagian daripada kempen Save the Children. Dalam kempen tersebut, beliau berkata, “Apa yang berlaku di Syria merupakan satu perkara yang keji, satu konflik di mana dunia hanya memerhati dari jauh. Ke mana perginya kecerdasan emosi dan keadilan kita? Perang di Syria bukan melambangkan berakhirnya kemanusiaan, tetapi setiap ketidakadilan yang dilakukan ialah satu kecelaan yang memegang rasa yang menyatukan kita semua. Prinsip keadilan yang bersifat universal mungkin tidak berasal dari fizik tetapi ianya amat penting pada kewujudan kita. Kerana tanpa keadilan, manusiawi pasti akan pupus.”

SUMBER


Ulugh Beg: Nama Saintis Islam Ini Diabadikan Pada Kawah Bulan Dan Asteroid

Dalam Era Keemasan Islam, ragam para pemerintahnya berbeza-beza tanpa mengira sama ada mereka berasal dari kerajaan Abbasiyyah, Umayyah Andalusia atau kerajaan-kerajaan kecil yang bertaburan di Timur Tengah. Ada yang menyokong perkembangan ilmu seperti dilakukan oleh Harun al-Rashid dan al-Ma’mun.

Ada pula yang memilih bersikap neutral atau menolak gerakan-gerakan sebegini. Tetapi ada satu pemerintah yang turut memberi input besar kepada dunia Islam sebagai cendekiawan. Inilah Ulugh Beg, pemerintah Dinasti Timurid.

Timurid

Ulugh Beg atau nama sebenarnya Mīrzā Muhammad Tāraghay bin Shāhrukh ialah cucu kepada pen4kluk hebat tapi kejam Timur/Timurlane dan anak kepada puteranya yang juga pemerintah kedua dinasti itu, Shah Rukh. Bondanya Gawhar Shad ialah puteri kepada bangsawan Turki Ghiyasuddin Tarkhan. Baginda lahir di Sultaniyeh pada 22 Mac 1394 semasa kempen pen4klukan nendanya di Parsi. Nama Ulug Bek bukanlah nama sebenarnya tetapi gelaran kehormat yang membawa maksud Pemerintah Hebat dalam Bahasa Turki moden.

Sewaktu kecil, baginda banyak mengikuti kempen perluasan kuasa yang dibuat oleh nenda dan ayahanda baginda dari Georgia hingga ke Timur Tengah. Di sebalik kegilaan Timurlane yang melancarkan kempen pembvnvhan beramai-ramai di sesebuah tempat untuk menakutkan penduduk dan kuasa-kuasa yang berkira-kira memusuhinya, baginda memilih memberi pengecualian kepada golongan cendekiawan, ulama dan artisan. Mengikut rancangan, golongan-golongan ini akan dihantar ke Samarkand bagi membolehkan ilmu-ilmu mereka dikembangkan.

Tetapi  sebelum sempat Timurlane melancarkan kempen pen4klukan ke atas China, rancangan tersebut musnah apabila baginda mangkat pada tahun 1404. Empayar Timurid dibahagikan kepada keturunan-keturunannya sekaligus membawa kepada pergeseran sesama mereka.

Bagaimanapun, Shah Rukh berjaya mengetepikan saingan mereka dan berjaya mengawal sebahagian besar empayar dari ibu kotanya di Herat. Di bawah pentadbiran Shah Rukh, maka bermulalah satu tempoh yang dikenali sebagai Renaissance Timurid yang menyaksikan disiplin-disiplin ilmu berkembang di bawah baginda dan seterusnya Ulugh Beg.

Pencinta ilmu

Tidak seperti nenda dan ayahadanya, Ulugh Beg bukanlah seorang pahlawan tetapi lebih cenderung ke arah gelanggang keilmuan. Salah seorang gurunya yang terkenal ialah seorang cendekiawan bernama Qadi Zadeh al-Rumi. Qadi Zadeh sebenarnya berasal dari wilayah Anatolia yang menjadi jajahan kerajaan Uthmaniyyah sebelum menjadi salah seorang tawanan p3rang dalam kempen Timurlane.

Selepas dibebaskan, beliau menamatkan pengajian di sebuah madrasah terkenal di Isfahan dan menjadi rujukan penting dalam pelbagai disiplin ilmu termasuk astronomi dan geografi.

Jika tidak sibuk menguruskan pentadbiran kerajaan sebagai Gabenor Samarkand atau sebagai pemerintah wilayah Transoxiana, Ulugh Beg amat komited dalam mempelajari pelbagai disiplin ilmu termasuk matematik, muzik, kesusasteraan dan kaligrafi. Seperti mana yang dilakukan Harun al-Rashid dan al-Ma’mun dalam era pemerintahan mereka,

Ulugh Beg menunjukkan komitmen terhadap pendidikan rakyat dengan membina tiga buah madrasah termasuk sebuah madrasah terbesar yang indah di Dataran Registan. Semasa era pemerintahan baginda, ramai pelajar datang dari Timur dan Barat untuk mempelajari pelbagai disiplin ilmu dari sains hingga kesusasteraan.

Semasa Renaissance Timurid berada di kemuncaknya, sesebuah madrasah di Samarkand boleh menempatkan sekurang-kurangnya 70 cendekiawan. Dan ia dibuktikan menerusi pembinaan sebuah pusat cerap gergasi yang dibina pada tahun 1424 dan siap sepenuhnya pada tahun 1429. Pusat Cerap Gergasi Ulugh Beg ini dibina dengan menggunakan model balai cerap yang wujud di Baghdad, Rayy dan Maragha ketika itu.

Balai cerap ini bersifat lain dari yang lain kerana mempunyai sebuah sekstan dengan lengkungannya terdiri daripada satu perenam dari bulatan. Sekstan yang dipanggil sekstan Fakhri ini dibuat dalam saiz sebegitu rupa bukan saja untuk mengukur altitud maksimum ufuk bintang-bintang. Malah, ia boleh juga digunakan untuk mengira penurunan objek-objek cakerawala. Balai cerap yang dibina Ulugh Beg ini merupakan balai cerap yang paling terkenal di dunia Islam ketika itu.

Menerusi peralatan yang wujud di balai cerap berkenaan, ini membolehkan Ulugh Beg menghasilkan sebuah katalog bintang-bintang terdiri daripada 1018 bintang, kurang daripada 1029 bintang yang direkodkan oleh Ptolemy.

Berdasarkan pemerhatian baginda, banyak pengiraan bintang yang dibuat oleh cendekiawan Yunani itu salah dan kesalahan tersebut masih wujud di sebalik pelbagai karya-karya ahli-ahli astronomi Islam yang telah memperbetulkan kesalahan-kesalahan yang dibuat olehnya.

Untuk memastikan perkara itu tidak berulang, Ulugh Beg mengaplikasikan dimensi-dimensi yang digunakan ahli astronomi Abdul Rahman al-Sufi dan menggunakan analisis baru bintang-bintang menggunakan data-data baru yang diambil dari balai cerapnya.

Dan ia membawa kepada penghasilan katalog bintang-bintang yang bertajuk Zij-i-Sultani pada tahun 1437. Katalog Ulugh Beg itu bukan saja merupakan mahakarya terhebat baginda tetapi merupakan sumbangan teragung kepada dunia astronomi setanding Kitab Suwar al-Kawakib yang dikarang al-Sufi.

Menerusi Zij-i-Sultani, baginda memperbetulkan semula kedudukan 992 butir bintang termasuk 27 bintang yang disebut dalam Kitab Suwar al-Kawakib. Berdasarkan pemerhatian baginda, 27 bintang yang disebut al-Sufi diletakkan terlalu jauh di sebelah selatan dari balai cerapnya di Samarkand. Di samping itu, Ulugh Beg turut membuat pengiraan masa yang diperlukan bumi untuk mengelilingi matahari sekali pada tahun 1437.

Pada awalnya, pengiraan baginda mencatatkan tempoh 365 hari, enam jam, 10 minit dan lapan saat dengan mengambil kira penyisihan kesilapan sebanyak 58 saat. Tetapi selepas mengira kedudukan bumi dari matahari mengikut empat musim, Ulugh Beg mendapat hasil 365 hari, lima jam, 49 minit dan 15 saat dengan penyisihan kesilapan sebanyak 25 saat. Pengiraan yang dibuat baginda jauh lebih tepat berbanding kiraan yang dibuat Nicolaus Copernicus yang berpandukan nota Thabit ibn Qurra.

Dendam

Namun, tidak semua yang memahami keinginan Ulugh Beg dan ada yang melihatnya sebagai pemerintah yang lemah. Bukan satu rahsia putera sulungnya Abdul-Latif Mirza menolak pendirian bapanya yang mementingkan perkembangan ilmu dan polisi-polisi yang bersifat toleransi.

Sebaliknya yang mengikut jejak langkah baginda ialah adinda Abdul-Latif, Abdul-Aziz. Ulugh Beg bukan saja bergelut dengan musuh-musuh yang mengintai peluang menjatuhkan Dinasti Timurid tetapi juga puteranya sendiri yang melancarkan kempen dengan menyerang Samarkand pada tahun 1449.

Untuk mengelak lebih banyak pertumpahan d4rah, baginda dan Abdul-Aziz menyerah diri. Dan sebagai bukti bahawa baginda sudah tidak berminat dengan hal ehwal pemerintahan Dinasti Timurid, Ulugh Beg memohon izin agar diberi peluang mengerjakan haji.

Walaupun tahu ayahandanya tidak lagi menjadi ancaman, tetapi selagi Ulugh Beg masih bernyawa, selagi itu kedudukannya sentiasa terancam. Justeru, semasa rombongan ayahandanya dalam perjalanan menuju ke Makkah, rombongan tersebut diser4ng dengan Ulugh Beg mangkat dibvnvh atas arahan Abdul-Latif.

Abdul-Latif turut mengarahkan adindanya dibvnvh beberapa hari kemudian. Perilaku kejam pemerintah baru Transoxiana itu menyebabkan baginda digelar Padarkush yang bermaksud pembvnvh ayahandanya dalam Bahasa Parsi. Legasi Ulugh Beg turut dipadamkan dengan balai cerap yang dibina baginda dirobohkan dan hanya ditemui semula dalam satu ekspedisi arkeologi di Samarkand pada tahun 1908.

Tindakan kejam Abdul-Latif itu mendorong ramai cendekiawan ketika itu termasuk Ali al-Qushji, rakan baik Ulugh Beg untuk berpindah ke Herat, Tashkent, Tabriz dan akhir sekali Istanbul di mana beliau dinaungi oleh pemerintah Uthmaniyyah, Mehmed II.

Cubaan baginda untuk memenangi hati rakyat dengan berdamping dengan golongan agamawan dan bersikap warak dalam pemerintahan tidak dapat memadamkan unsur-unsur konspirasi yang diketuai oleh golongan bangsawan Timurid. Pemerintahan Abdul-Latif hanya bertahan selama enam bulan sebelum baginda kemudiannya dibvnvh dan digantikan oleh sepupunya Abdullah Mirza.

Walaupun menduduki takhta untuk jangka masa yang singkat, Abdullah berjaya memulihkan semula reputasi bapa saudaranya itu. Ini termasuklah mengebumikan jenazahnya di kompleks pemakaman Guri Amir di Samarkand yang turut menempatkan makam Timurlane.

Makam-makam anggota kerabat Dinasti Timurid ditemui oleh sepasukan pakar arkeologi Soviet pada musim panas 1941. Selain mengeluarkan jenazah Timurlane, pasukan yang diketuai Mikhail Gerasimov turut mengeluarkan j3nazah Ulugh Beg.

Hasil kajiannya mendapati bahagian kiri kepala baginda terkena pvkulan teruk sehingga melepasi bahagian rahang bawah dan mem4tahkan bahagian ketiga serviks vertebra. Penyelidikan yang dibuat Gerasimov ini menunjukkan bagaimana Ulugh Beg mangkat dibvnvh oleh pembvnvh-pembvnvh yang dihantar Abdul-Latif.

J3nazah-j3nazah pemerintah Timurid ini kemudiannya dikebumikan semula mengikut prinsip syarak pada November 1942, tidak lama sebelum kejayaan ketumbukan Soviet yang diketuai Georgy Zhukov berjaya mengatasi gerombolan 4skar Wehrmacht dan sekutu mereka yang diketuai Friedrich Paulus. Kini, nama Ulugh Beg terus harum di angkasaraya apabila salah satu kawah bulan dan sebuah asteroid dinamakan sempena namanya.

RUJUKAN:

Luminet, Jean-Pierre. (2018). Ulugh Beg, Prince of Stars. Laboratoire d’Astrophysique de Marseille. https://www.researchgate.net/publication/324717416_Ulugh_Beg_Prince_of_Stars


Kenapa Tugu & Patung Dari Zaman Kerajaan Mesir Kuno Tidak Mempunyai Hidung?

Pernah tengok patung, tugu atau berhala yang berwajah para Firaun yang pernah memerintah zaman Mesir Kuno? Kenapa kebanyakkan patung-patung itu kehilangan batang hidung? Sama juga seperti tugu Sphinx. Adakah ini suatu kebetulan atau konspirasi yang dirancang oleh pihak tertentu?

“Hurm, ini semua salah Yahudi” berkata salah seorang fanatik fitan.

PENDAPAT PERTAMA.

• Beberapa ahli arkeologi berpendapat kenapa batang hidung para patung ini hilang adalah kerana patung-patung ini terdedah kepada hakisan angin yang kencang, pengeseran antara lapisan tanah & pasir serta aliran air hujan.

• Seperti beberapa tugu yang kehilangan hidung ini ada diantaranya ditemui di makam-makam para Firaun di bawah tanah berkemungkinan mengalami tekanan berat lapisan tanah atau pasir yang beratnya sekitar beribu tan.

• Walaupun batu marmar yang kuat & tahan lama digunakan dalam pembuatan & pengukiran tugu atau patung ini ia tetap terhakis dengan fenomena alam.

• Tugu Firaun Tutankhamun & Ankesaman yang berada di luar makam Luxor, di Luxor juga kehilangan batang hidung.

PENDAPAT KEDUA.

• Beberapa ahli arkeologi juga mengatakan bahawasanya punca lain patung-patung ini kehilangan hidung adalah disebabkan vandalisme.

• Seorang ahli sejarah Arab Mesir, al-Maqrizi mencatatkan pada abad ke-15 seorang ahli Sufi yang bernama Muhammad Su’im al-Dahr memusnahkan batang hidung tugu Sphinx kerana para penduduk Mesir pada ketika itu menyembah tugu Sphinx untuk memohon pertolongan daripadanya untuk mengawal banjir yang berakibat limpahan air dari sungai Nil.

Tetapi fakta ini masih diperdebatkan oleh para ahli arkeologi kerana mereka juga mengesyaki Napoleon Bonaparte yang meletupkan batang hidung tugu Sphinx dengan menggunakan meriam ketika menakluk Mesir pada suatu ketika dahulu.

• Pengikut fanatik agama juga berkemungkinan penyebab hal ini.

• Batang hidung patung atau tugu ini juga menjadi mangsa para penjarah atau ‘treasure hunter’ ketika mencari harta karun di dalam makam-makam para Firaun.

• Pembaca boleh melihat beberapa tugu atau patung zaman Dinasti Mesir Kuno yang kehilangan hidung diantaranya tugu Firaun Haramheb, Nefertiti, Kemet & sebagainya.

Jadinya, jangan memandai buat kesimpulan kehilangan batang-batang hidung tugu ataupun patung zaman Dinasti Mesir Kuno ini adalah ulah konspirasi entah apa-apa. Adios.

Sumber Rujukan : Effaced – The Missing Noses of Classical Antiquity.


Macam Mana Raihan Boleh Popular Ketika Era Leleh Dan Alternatif?

Pada hujung era 1990-an, muzik Malaysia dikatakan sedang berada diambang kejatuhan apabila lagu leleh semakin menjadi pilihan masyarakat. Bagi yang anti-lagu leleh, mereka lebih selesa bergerak di arena alternatif. Ketika kedua-duanya semakin terasing, secara tiba-tiba muncul sebuah kumpulan dan genre yang sangat asing berjaya menjadi popular dengan sekelip mata.

Kumpulan itu bukan popular kosong sahaja malahan telah berjaya mencatatkan jumlah jualan album tertinggi di Malaysia dan turut merevolusikan dunia. Persoalanya bagaimanakah kumpulan tersebut boleh popular pada ketika masyarakat lebih memilih leleh dan alternatif?

Semuanya bermula apabila Farihin Abdul Fattah iaitu seorang punk rockers daripada Singapura telah mengesan bakat satu kumpulan nasyid yang bersama The Zikr. Jadi beliau telah sedaya upaya menarik The Zikr untuk bernaung di bawah Warner Music. Bagi menambahkan nilai komersial, bilangan ahli telah dikurangkan dan nama The Zikr ditukar kepada Raihan.

Selepas sahaja Raihan bernaung di bawah Warner Music, mereka diminta untuk mengubah sedikit muzik agar lebih mesra pendengar. Ini kerana muzik nasyid sangat dipengaruhi elemen padang pasir dan turut dinyanyikan dalam bahasa Arab. Siapa yang mendengar pasti ingat itu satu qasidah ataupun doa lantas menadah tangan. Apa yang Warner Music buat adalah cuba menggunakan model lagu gospel dari barat untuk diaplikasikan dalam lagu nasyid.

Akhirnya Warner Music berjaya menghasilkan lagu nasyid yang lebih kontemporari dan sesuai dengan jiwa kemelayuan. Berbekalkan perubahan itu, Warner Music yakin bahawa album Puji-Pujian daripada Raihan akan laku keras dan memberi kejutan besar kepada industri muzik Malaysia.

Namun apa yang diharapkan telah musnah apabila album Puji-Pujian langsung tidak laku kerana masyarakat masih dibuai leleh dan metal. Dia punya teruk tak laku itu sampaikan tiada langsung versi cetak rompak untuk album Puji-Pujian. Pencetak rompak pun fikir banyak kali nak duplicate Puji-Pujian sebab yang ori pun tak ada orang beli. Melihat trend ini bikin Warner Music agak sedikit tertekan ketika itu kerana modal yang banyak telah dikeluarkan sehingga mengambil keputusan untuk jual album Puji-Pujian di pasar malam.

Warner Music sedar lagu nasyid memang tiada tempat di Malaysia kerana sebelum ini pun kumpulan nasyid hanya bergerak secara underground. Album dan EP mereka pula hanya boleh didapati di pasar malam sahaja. Jadi mahu tak mahu, nasyid memang perlu kembali ke pasar malam.

Kalau jual dekat pasar malam memang tak untung dan fikir punya fikir, Warner Music dapat juga idea yang sangat bernas. Warner Music menyedari majoriti rakyat di negara ini beragama Islam dan bulan Ramadan pula sudah hampir tiba, jadi mereka serahkan salinan album Puji-Pujian kepada RTM.

RTM telah memainkan album tersebut berulang-ulang terutamanya ketika program keagamaan sehingga lagu nasyid stuck di dalam kepala penonton. Hal ini telah membuatkan ramai penonton RTM mula mencari album Puji-Pujian bagi mendengar keseluruhan lagu. Dalam masa yang singkat sahaja, album Puji-Pujian telah terjual sebanyak 300,000 unit.

6 bulan selepas pelancaran, angka jualan telah meningkat kepada 700,000 unit lantas menjadikan Puji-Pujian sebagai album terlaris di Malaysia. Ditambah pula, golongan pencetak rompak tidak menyangka album ini akan mendapat permintaan tinggi. Jadi mereka tidak dapat mengaut keuntungan secara haram dan pendengar pula hanya akan membeli album original sahaja.

Secara keseluruhannya, sebanyak 1.5 juta album Puji-Pujian telah terjual di Malaysia. Bagi pasaran antarabangsa pula, lebih 3.5 juta unit berjaya diedarkan. Kehadiran Raihan juga disokong penuh oleh kerajaan bagi mengekang muzik pelik-pelik masuk ke dalam negara. Buktinya Raihan berjaya membuat konser berskala besar di Kelantan.

Bermula dari situ, Raihan terus berjaya membuat konsert di seluruh dunia dan dapat merevolusikan muzik nasyid. Biarpun Raihan agak berdiam sedikit dan nasyid terus sunyi, apa yang mereka sumbangkan tidak boleh dinafikan. Walaupun ketika itu jiwa rakyat Malaysia sangat sendu dan melawan, Raihan berjaya menasyidkan mereka.

Ada banyak buku-buku menarik yang menanti anda di https://shopee.com.my/thepatriotsasia.

RUJUKAN:

Chen May. (1998, April 24). Malaysian rock band is saved by work of savvy marketers. The Wall Street Journal. Dipetik daripada https://www.wsj.com/articles/SB893358229760806500#_=_

Harian Metro. (2016, Mac 27). Legenda Raihan. Dipetik daripada https://www.hmetro.com.my/mutakhir/2016/03/125715/legenda-raihan


F-team Dan Ops Chien Meh, Sarawak 1990

MUNGKIN ramai antara kita beranggapan bahawa komunis durjana itu berjaya dihapuskan sekitar tahun 1970-an setelah gerak gempur berhabis-habisan dilakukan oleh anggota keselamatan kita. Untuk konteks Sarawak, walaupun Perjanjian Damai Sri Aman berjaya ditandatangani antara Bong Kee Chok dan Kerajaan Negeri Sarawak pada tahun 1972, sebenarnya komunis itu masih ada cuma ianya lebih kepada gerakan bawah tanah.

Pemangkin kepada tiadanya pengaruh komunis menular di seluruh Malaysia adalah apabila termaktubnya Perjanjian Damai Hadyai yang ditandatangani pada tanggal 2hb Disember 1989 di Hotel Le Garden, Hadyai Selatan, Thailand. Perjanjian penuh bersejarah itu ditandatangani di antara Kerajaan Malaysia dan Parti Komunis Malaya serta Thailand pada masa itu. Bertitik tolak daripada perjanjian ini juga menyaksikan segala bentuk aktiviti komunisme di seluruh Malaysia dan tidak terkecuali Sarawak harus dihentikan serta-merta.

Dan apabila kita berbicara mengenai kegiatan komunisme di Sarawak selepas Bong Kee Chok menyerah diri suatu waktu dahulu muncul pula seorang lagi ketua komunis yang bernama Chu Ting. Sebenarnya Chu Ting di ketika era Bong Kee Chok yang menjadi Ketua PARAKU, beliau merupakan orang kanan pada masa itu. Mungkin kerana beliau masih lagi mempunyai semangat yang kuat kepada kefahaman komunisme pada masa itu, dikatakan tiga tahun selepas Perjanjian Damai Sri Aman ditandatangani menyebabkan beliau kembali ke hutan Sarawak.

Kembali ke hutan bukan bermakna Chu Ting diam sebegitu sahaja. Sebaliknya dengan segala informasi sewaktu beliau bebas di Sarawak menjadikan beliau semakin kuat pula. Ini kerana menurut ceritanya, Chu Ting bersama-sama dengan pengikutnya yang baharu telah menggunakan kaedah memeras ugut tauke-tauke balak yang beroperasi di hutan-hutan Miri, Kanowit dan kawasan sekitarnya. Begitulah cara mereka mencari dana kerana kita mengetahui sudah tentu tauke-tauke balak tidak mahu kegiatan pembalakan mereka diganggu oleh orang-orang Chu Ting pada masa itu.

Bertindak daripada laporan yang disediakan oleh Cawangan Khas PDRM Sarawak, makanya Kerajaan Malaysia telah mengarahkan agar PDRM Bukit Aman untuk menghantar satu pasukan yang paling berpengalaman di dalam dunia risikan kepolisian ke Sarawak. Dan operasi yang dijalkankan di Sarawak ini dinamakan dengan “Ops Chien Meh” atau Ops Paraku II, 1990.

Pasukan elit PDRM yang dihantar pula dikenali dengan nama Pasukan F atau F-Team. Ianya bukanlah unit kepolisian yang calang-calang malah keanggotaan mereka sahaja cukup “dirahsiakan” kerana bidang tugas mereka begitu istimewa. Difahamkan keanggotaan F-Team adalah terdiri tidak kurang daripada 50 orang sahaja dan mereka yang terpilih adalah dari pelbagai kaum yang ada di Malaysia.

Mereka juga adalah pakar di dalam gerak gempur di hutan seperti ada sebahagiannya dipilih dari Polis Hutan, anggota tentera yang sudah bersara yang kemudiannya diambil secara kontrak berkala malah turut dilaporkan ada juga merupakan mantan komunis yang sebenarnya sudah kembali ke pangkal jalan tetapi menjadi mata dan telinga anggota keselamatan. Dan sumbangan F-Team sudahpun terserlah kehebatan sejak dari tahun 1948 sehinggalah terakhir sekali 1989 suatu waktu dahulu.

Turut dikatakan bahawa F-Team juga sewaktu melakukan sebarang operasi tidak akan disediakan dengan bekalan dan mereka harus membeli sendiri sebarang “ration” untuk kegunaan mereka. Dan sekiranya bekalan kehabisan sewaktu di hutan makanya mereka harus keluar atau mencari sendiri untuk survival tanpa ada bantuan daripada mana-mana pihak. Boleh dikatakan unit F-Team ini adalah antara pasukan elit PDRM yang langsung tidak dikenali oleh mana-mana anggota keselamatan dan hanya ketua mereka sahaja yang mengetahui mereka siapa.

Misi utama F-Team bukanlah untuk memerangi komunis sebaliknya keutamaan adalah untuk menangkap gerila komunis yang bersembunyi di hutan dibawa keluar secara hidup-hidup. Disinilah kita boleh mengjangkakan bagaimana F-Team ini terserlah kehebatan mereka baik dari segi dunia penyamaran, diplomasi, risikan dan sebagainya.

Cerita Ops Chien Meh, Sarawak 1990 ini bermula apabila Deputi Superintenden Kamaruddin Hashim atau lebih dikenali sebagai Kenny bersama-sama dengan pasukan F-Teamnya terbang ke Sarawak usai menerima arahan daripada Pengarah Cawangan Khas iaitu Datuk Rahim Noor. Setibanya di Kuching, mereka bergabung tenaga dengan unit Cawangan Khas Sarawak yang terlebih dahulu membuat hubungan dengan Chu Ting di hutan Kanowit.

Dikatakan Unit Cawangan Khas Sarawak telah cuba berunding dengan Chu Ting secara aman jauh sebelum kedatangan unit F-Team ke Sarawak namun Chu Ting sebagai ketua kumpulan pada masa itu tidak bersetuju dengan beberapa syarat yang dikenakan sehingga rundingan itu hanya tinggal rundingan tanpa ada keputusan akhir.

Usai menerima taklimat, Kenny bersama-sama dengan seorang detektif Cawangan Khas Sarawak yang fasih berbahasa cina telah menaiki kapalterbang ke Sibu. Dari Sibu, mereka berdua telah menaiki pacuan empat roda menempuhi perjalanan jauh sehingga ke pekan Kanowit. Dari Kanowit pula menumpang kenderaan lori balak yang mana jauh perjalanannya adalah kira-kira lima jam sebelum ditinggalkan di satu lokasi di tepi hutan.

Walau hanya berdua namun bukanlah menjadi kegentaran bagi Kenny dari unit F-Team. Setelah menunggu hampir tiga jam barulah ada kelibat seorang lelaki berpakaian seragam hijau memunculkan diri di sebalik hutan Kanowit pada masa itu. Lelaki itu diceritakan lengkap dengan senjata dan membawa mereka berjalan darat menyelusuri denai-denai hutan sehinggalah jauh ke dalam hutan Kanowit.

Sebenarnya jauh sebelum Kenny dan detektif Cawangan Khas menjejakkan kaki ke Sibu, seorang lagi pegawai F-Team iaitu Inspektor Zahaliman bersama-sama anggota F-Team yang lain telah diterbangkan ke Miri dan terus memasuki hutan di Baram. Ini kerana dikatakan pasukan komunis Chu Ting ramai di hutan Baram pada masa itu. Jadi Inspektor Zahaliman hanya menunggu arahan daripada Kenny di Kanowit untuk memungkinkan segalanya membawa keluar anggota komunis Chu Ting dari hutan Baram pada masa itu.

Berbalik kepada proses diplomasi Ops Chien Meh bermula sekitar jam 7.30 malam iaitu apabila Kenny dan detektif tiba di kem komunis Chu Ting di Kanowit. Sejurus tiba perbincangan terus diadakan dengan Kenny sebagai seorang pakar diplomasi turut memainkan peranannya memujuk Chu Ting pada ketika itu. Tiada masalah komunikasi memandangkan Chu Ting amat fasih berbahasa Indonesia pada ketika itu. Bagi orang biasa mungkin sudah kecut kerana sekiranya tersalah bicara nyawa Kenny mahupun detektif boleh melayang bila-bila masa. Ini disebabkan kedua-duanya berada betul-betul di dalam kawasan gerila komunis.

Sehingga menjelang larut malam, dikatakan masih belum ada kesefahaman yang mampu dipersetujui sebaliknya Chu Ting dengan bangganya menunjukkan jumlah senjata yang mereka ada. Di dalam kesamaran malam itu juga, Kenny dan detektif cuba mengira sejauhmana kekuatan kumpulan komunis Chu Ting dan sememangnya ianya adalah sesuatu yang harus dibimbangkan demi keselamatan Sarawak mahupun Malaysia pada masa itu.

Oleh kerana masih lagi di dalam usaha memujuk akhirnya kedua-duanya akur dengan arahan Chu Ting untuk mereka melelapkan mata kerana hari sudah jauh malam. Bukanlah masanya untuk lena diulit mimpi malah kedua-duanya mereka hanya tidur-tidur ayam sahaja pada ketika. Kenny dan detektif sentiasa bersiaga pada sebarang kemungkinan sebenarnya.

Menjelang dinihari dan seterusnya apabila mereka berdua meneguk kopi panas bersarapan bersama-sama Chu Ting barulah berita gembira dikhabarkan kepada mereka. Usaha diplomasi seperti misi dan visi Ops Chien Meh dengan kedatangan F-Team telah berjaya apabila Chu Ting bersama-sama dengan pengikutnya baik di hutan Kanowit dan Baram telah bersetuju untuk menyerah diri dan meletak senjata tanpa sebarang syarat.

Pada hari itu juga setelah segala persediaan dibuat dengan di pihak anggota keselamatan Malaysia iaitu baik dari F-Team yang ada di Baram bersama-sama dengan tentera telah berjaya membawa keluar kumpulan komunis Chu Ting keluar dari hutan secara aman. Dan begitu juga Chu Ting dan kumpulannya di Kanowit, dibawa keluar oleh Kenny dan detektif sendiri dengan pasukan tentera menunggu di satu lokasi yang diarahkan.

Begitulah ceritanya kehebatan berdiplomasi yang dimiliki oleh anggota elit F-Team yang memungkinkan 59 orang pengganas komunis berjaya menyerah diri tanpa perlu berperang dan memungkinkan adanya korban nyawa di pihak anggota keselamatan kita. Kesemua anggota komunis berserta senjata yang mereka miliki telah dipindahkan ke Kuching untuk tindakan selanjutnya.

Satu perjanjian damai antara Chu Ting dan Kerajaan Malaysia pada 17 Oktober 1990 menjadi saksi kejayaan Ops Chien Meh, Sarawak, 1990. Sekaligus ianya juga menjadi pemangkin kepada tamatnya era pengganas komunis di Malaysia amnya dan Sarawak khususnya.

Cerita sejarah mengenai operasi terakhir ini sudah tentu tiada siapa yang begitu mengetahuinya kerana tidak diwar-warkan. Hargailah apa yang kita miliki sekarang kerana ramai perwira yang tidak didendang meletakkan nyawa mereka ditangan musuh semata-mata untuk kita mengecapi keamanan seperti sekarang. Bukan senang membina sebuah negara.

“Hanya Yang Berani” motto F-Team.

-HB-

#KamekSayangSarawakBah!

Rujukan:

1. Utusan Online 16 Julai 2017 – Ops PARAKU II: 59 Komunis Serahdiri
http://www.utusan.com.my/gaya-hidup/keluarga/op-paraku-ii-59-komunis-serah-diri-1.503438

2. Harian Metro, 24 Disember 2016 – F Team: Mengakhiri Era Keganasan Komunis
https://www.hmetro.com.my/node/191342

3. The Star, 19 Mac 2017 – F Team, Only The Brave
http://www.thestar.com.my/news/nation/2017/03/19/fteam-only-the-brave-sunday-star-talks-to-the-men-who-helped-take-down-communism-in-malaysia/


Jumpa Anak Yang Dah Pergi Dengan Teknologi VR

Dalam pasaran atas talian perkakas realiti maya semakin menjadi mampu milik. Peralatan tanpa jenama hanya dalam ratusan ringgit sahaja. Zeiss dan Lenovo menawarkan produk mereka pada harga masing-masing RM489 dan RM729. Manakala jenama Oculus mempunyai tiga jenis iaitu Quest 64GB (RM2,600), Rift (RM2,975) dan Quest 128GB (RM4,149). Dari suatu perspektif, harga ini dalam lingkungan iPhone 11 yang diminati ramai.

Realiti maya memberikan suatu pengalaman simulasi komputer yang seakan-akan sama dengan dunia nyata. Tujuannya pun meluas juga sama ada hiburan, pendidikan, kajian dan pertahanan. Penggunaan yang begitu meluas sebegini membuka pelbagai jenis peluang yang menjimatkan kos.

Cabaran semulajadi telah dijadikan penghalang bagi kemajuan misi-misi aeroangkasa, oleh kerana pemahaman yang diperlukan tentang suatu persekitaran selain daripada teori semata-mata. Dengan teknologi realiti maya, Agensi Angkasa Eropah telah menjalankan latihan pemadaman api berdasarkan persekitaran Bulan.

Korea Selatan walau bagaimanapun telah menggunakan teknologi realiti maya bagi situasi yang jauh lebih meluas daripada aplikasi saintifik semata-mata. Emosi seorang ibu yang kehilangan anak takkan mungkin boleh digambarkan. Jutaan ibu di seluruh dunia mengalami kepahitan hidup sedemikian selepas anak mereka diambil Tuhan atas faktor-faktor tertentu. Jang Ji-sung merupakan salah seorang yang sudah empat tahun meratapi pem3rgian Na Yeon-yang.

Hati keluarga mana yang tidak pecah apabila anak mereka disahkan menghidapi kanser dar4h. Na Yeon pula meningg4l dunia sebelum umur tujuh tahun. Namun Jang Ji-sung berjaya memanfaatkan peluang untuk melihat Na Yeon-yang semula.

Bukan sihir atau syirik yang menghubungkan ibu dan anak ini. Sebaliknya teknologi realiti maya berjaya merekakan simulasi seolah-olah Jang Ji-sung berjaya bertemu dengan Na Yeon-yang di syurga.

Dalam alam realiti, Jang berdiri di dalam studio yang dipenuhi layar hijau sambil memakai peralatan realiti maya di kepala dan tangan.

Namun yang paling menyayat hati, Jang tidak dapat menyentuhi anaknya. Rambut Na Yeon tidak dapat dirasai jari-jemarinya. Pengalaman tidak ternilai ini hanya terhad pada penglihatan dan pendengaran sahaja.

Dengan suara begitu sebak lagi teresak-esak, Jang melayan soalan-soalan Na Yeon yang bertalu-talu: “Mak pergi mana? Mak ingat saya tak?”. Na Yeon kemudian berkata, “saya rindu mak sangat. Peganglah tangan saya.”

Disaksikan juga oleh bapa, abang dan kakak Na-Yeon, staf VR Studio pun boleh dikatakan menahan pilu juga. Dan paparan realiti maya diteruskan dengan sambutan hari lahir dimana Na Yeon mengucapkan keinginannya supaya Jang berhenti sedih.

Video Penuh: https://www.youtube.com/watch?v=uflTK8c4w0c

Projek Na Yeon ini memakan masa selama lapan bulan. Taman kunjungi Jang dan Na Yeon diciptakan secara maya berdasarkan taman yang pernah mereka kunjungi dulu. Sebarang video yang ada semasa Na Yeon digunakan bagi tujuan tangkapan pergerakan (motion capture) supaya simulasi Na Yeon boleh dibuat. Walaupun tidak sempurna, VR Studios berjaya membuat apa yang tidak dinikmati ramai sekalipun tafsiran positif dan negatif daripada pihak umum.

Impak teknologi sebegini terhadap keluarga dengan rapi dibincangkan.

Soalan takkan terhenti. Tetapi beberapa syarikat realiti maya telah menggerakkan kerja untuk pengumpulan data yang hidup dan yang mati supaya avatar digital boleh diciptakan.

Tidak pelik jika suatu hari nanti manusia boleh mencerap manusia daripada fizikal ke mental sehingga rohani untuk mewujudkan simulasi seorang moyang yang memberikan nasihat hidup kepada keturunannya ke-10. Dari segi fitrahnya pula, teknologi sebegini memberikan ilmu yang meluas.

Bayangkan jika keadaan di 1920-an dirakamkan dengan sempurna untuk realiti maya. Yang lahir pada tahun 2120 pun boleh menikmatinya kelak.

RUJUKAN:

Chng-won, L. (2020 February 7). Sorrow-stricken mother reunites with deceased daughter in virtual world. Aju Business Daily. Retrieved from http://www.ajudaily.com/view/20200207175148638

Houser, K. (2020, February 7). Watch a mother reunite with her deceased child in VR. Futurism. Retrieved from https://futurism.com/watch-mother-reunion-deceased-child-vr

Ilbo, S. (2020, February 6). “I want to see Nayeon once.” Meet her daughter who died in VR. Segye. Retrieved from http://engnews24h.com/i-want-to-see-nayeon-once-meet-her-daughter-who-died-in-vr/


Musytari Merampas Takhta Zuhal Sebagai ‘Planet Paling Banyak Bulan’

Dalam dunia astronomi, terdapat ‘perlumbaan’ antara planet terbesar dan tercantik dalam Sistem Suria, sistem planet di mana tempat Bumi berada, iaitu tempat tinggal kita. ‘Perlumbaan’ yang dimaksudkan ialah planet manakah mempunyai paling banyak satelit semula jadi, atau panggilan mudah ialah bulan. Planet Zuhal dan Musytari ialah dua buah planet yang hanya mempunyai bulan terbanyak berbanding planet-planet lain.

Mengikut rekod, planet Zuhal mendapat gelaran planet mempunyai bulan terbanyak dengan jumlah 83 buah bulan. Tapi, pada awal bulan Februari 2023, planet Musytari merampas gelaran dari Zuhal sejak penemuan 12 bulan baru, menjadikan bilangan 92 bulan mengalahkan Zuhal!

Apa yang berlaku sebenarnya, sampai planet Musytari ‘melahirkan’ lebih sepuluh buah satelit semula jadi ini? Adakah berlaku fenomena alam yang biasa terjadi di planet tersebut sehingga terciptanya bulan-bulan baru?

Mari kita fahamkan dulu tentang kedua-dua planet terbesar dalam Sistem Suria ini. Planet Musytari ialah planet kelima selepas planet Marikh dan satu-satunya planet terbesar. Planet ini tidak seperti Bumi kerana kadungannya hanya gas dan teras planet saja. Jadi, planet Musytari dikategorikan sebagai ‘planet bergas’. Sejarah mencatatkan ahli astronomi terkenal bernama Galileo Galilei menemui 4 buah bulan terawal pada tahun 1610. 4 bulan Musyari tersebut ialah Io, Europa, Ganymede, Callisto.

Planet Zuhal pula ialah planet keenam selepas planet Musytari dan planet kedua terbesar dalam Sistem Suria. Yang uniknya tentang planet bergas ini ialah cincin yang ketara mengelilingi Zuhal (jika dilihat menggunakan teleskop). Cincin Zuhal ini terdiri daripada zarah-zarah ais, batu-batuan, dan habuk angkasa yang mengorbit Zuhal. Kerana cincin inilah Zuhal mendapat gelaran ‘planet tercantik’. Bulan terbesar yang mengorbit Zuhal ialah Titan yang saiznya lebih besar dari planet Utarid, planet pertama mendekati Matahari dan terkecil dalam Sistem Suria.

Kajian ini dilaksanakan oleh sekumpulan saintis yang diketuai oleh ahli astronomi bernama Scott Sheppard dari Carnegie Institution for Science. Pada asalnya, mereka mencari Planet X atau planet kesembilan yang mereka percaya wujud di Sistem Suria menggunakan khidmat Minor Planet Center, iaitu organisasi yang bertugas untuk mengesan asteroid, meteor, atau planet kerdil dalam Sistem Suria.

Sepanjang pencarian Planet X, kebetulan planet Musytari berada dalam kawasan pemerhatian kumpulan Sheppard dan secara tak sengaja terkesan 12 buah bulan baru yang biasa saintis panggil dengan nama Bulan-Bulan Jovian. Menurut laporan dari laman web sains astronomi bernama Sky & Telescope, 9 dari 12 buah bulan mendapati jaraknya jauh dari planet Musytari dan mengorbit melawan putaran Musytari.

Pergerakan orbit planet atau bulan yang melawan putaran matahari atau planet induk dipanggil dengan nama ‘pergerakan retrograde’.  Pergerakan ini biasa terjadi kebanyakan bulan-bulan planet Musytari. Manakala tiga buah Bulan-Bulan Jovian baru berada dekat dengan Musytari dan mengorbit mengikut putaran Musytari.

Sheppard percaya bahawa kewujudan bulan-bulan baru ini disebabkan perlanggaran batu-batuan angkasa di kawasan Planet-Planet Jovian (kumpulan planet-planet gergasi Sistem Suria selepas Marikh), kemudian batu-batuan tersebut tertarik oleh daya graviti Musytari dan menjadi bulan baru.

Mereka belum mengambil keputusan untuk memberikan nama kepada kesemua bulan-bulan Musytari yang baru ini kerana mereka perlu pemerhatian lagi selama setahun, bagi memerhati pergerakan bulan-bulan ini sama ada masih mengorbit planet induk itu atau terkeluar.

Mungkin pada masa akan datang, planet Zuhal merampas kembali gelaran planet mempunyai paling banyak satelit semula jadi, jika saintis menemui bulan baru mengalahkan bilangan bulan Musytari. Beginilah fenomena ‘perlumbaan’ bulan terbanyak antara kedua-dua planet terbesar Sistem Suria ini.

Kalau korang berminat dengan topik-topik sains seperti ini, kami nak cadangkan korang beli buku kami, SEMOGA TUHAN MERAHMATI SAINS DALAM KEHIDUPAN. Jom beli sekarang: https://bit.ly/3Nws0Ja

RUJUKAN:

Michelle Starr. 6 February 2023. Jupiter Overtakes Saturn as The Planet With The Most Known Moons. Science Alert.

Jeff Hecht. 31 January 2023. Astronomers Find A Dozen More Moons For Jupiter. Sky and Telescope.


Pengait @ Tonggorib: Pemburu Kepala Di Sabah

AMALAN
memburu kepala merupakan salah satu tradisi kuno yang pernah diamalkan di
Borneo.  Jika di Sarawak, kaum Iban,
Kayan serta banyak lagi kaum pribuminya merupakan antara yang terkenal dengan
tradisi tersebut suatu waktu dahulu.
Satu tradisi yang mewarnai cerita perang perluasan wilayah mahupun atas
nama tropi untuk menunjukkan kehebatan seorang lelaki di mata masyarakatnya.
Hanya setelah kedatangan Brooke yang memerintah Sarawak ianya mampu dihentikan
itupun hanya sekitar tahun 1920an ianya benar-benar terhapus sama sekali.

Itu
merupakan cerita pemburu kepala di kalangan masyarakat di Sarawak dan mungkin
ramai tidak mengetahui bahawa di Sabah juga turut pernah mengamalkan tradisi
tersebut.  Di Sabah ianya dikenali dengan
pelbagai nama mengikut bahasa atau dialek masyarakatnya seperti Pengait atau
Tonggorib bagi masyarakat Murut; Magarib bagi Lotud; Sagawi bagi Tobilung;
Pandadau bagi Murut Nabai dan Maginggulu bagi Murut Delayan.

Kehebatan
cerita si pemburu kepala dikalangan masyarakat Sarawak sememangnya tidak boleh
dinafikan kerana ianya mempunyai bukti-bukti yang jelas serta asas dokumen yang
kukuh berdasarkan kejadian yang pernah berlaku lebih-lebih lagi sewaktu perang
wilayah berlangsung satu ketika dahulu. Dan hal ini jauh berbeza dengan cerita
tentang si pengait di Sabah kerana ianya masih lagi bersandarkan kepada
cerita-cerita lisan yang disampaikan dari satu generasi ke generasi yang
lain.

Walaupun
begitu, jika kita menggodek bukti nyata pula sehingga sekarang masih ada
tengkorak-tengkorak manusia yang disimpan di rumah-rumah tradisi masyarakat
yang mengamalkannya suatu waktu dahulu.
Masyarakat Murut sebagai contoh adalah antara kaum yang tersohor dengan
amalan pengait atau tonggorib yang dikatakan telah diamalkan sekitar kurun
ke-16 sehingga 18 masihi sebelum ianya lenyap sama sekali.  Tidaklah diketahui sebab musabab amalan
pengait ini terhenti di Sabah jika dibandingkan dengan apa yang berlaku di
Sarawak mahupun Kalimantan. Ini kerana cukup jelas tradisi memburu kepala
terhenti dek kerana peraturan atau undang-undang tegas dan keras oleh Dinasti
Brooke mahupun Koloni Belanda bagi masyarakat di Kalimantan.

Jika
di Sarawak mahupun Kalimantan, antara penyebab pemburuan kepala dilakukan
mempunyai kaitan secara langsung dengan adat perkahwinan.  Yang mana dikatakan suatu waktu dahulu
seorang lelaki itu tidak akan dapat berkahwin selagi tidak menunjukkan
kejantanannya dengan membawa pulang satu kepala manusia.  Kepala manusia inilah nanti yang akan
dijadikan berian atau hantaran kepada bakal isteri.

Di
Sabah pula menurut fakta kajian menyatakan bahawa antara penyebab selain
daripada persamaan seperti di Sarawak dan Kalimantan adalah adanya satu
kepercayaan bahawasanya tengkorak manusia boleh membawa kebaikan serta limpahan
rezeki ke atas hasil tanaman mereka seperti padi.  Disebabkan itulah pemburuan kepala manusia
itu perlu dan kebiasaannya mangsa-mangsa yang bercerai kepala daripada badan
adalah terdiri daripada penduduk perkampungan lain yang kalah di dalam sengketa
perang.

Bagi
masyarakat Murut dahulukala, tengkorak-tengkorak manusia akan diletakkan di
atas Tangkob.  Tangkob ialah satu peti
berbentuk silinder dan mempunyai ketinggian kira-kira tiga hingga empat kaki
dan diperbuat daripada kulit kayu yang berfungsi sebagai tempat untuk menyimpan
padi.  Bagi mengelak semangat padi yang
disimpan itu diganggu oleh anasir-anasir yang tidak baik dan agar rezeki
pemilik padi itu bertambah maka tengkorak manusia digantung dibahagian atas
tangkob bersama-sama beberapa helai daun silad kering serta tulang belulang
binatang.

Biarpun
tradisi pengait tidak lagi diamalkan di Sabah namun ianya kekal sebagai satu
ceritera kegagahan dan keberanian masyarakat di Borneo suatu waktu dahulu yang
menyaksikan masyarakat dunia menggeruni Borneo sehingga mereka menggelar
“Borneo, The Land of the Head Hunters”.

-HB-

#Sabahbest

Rujukan:


Kasta Yang Diamalkan Orang Islam Di Asia Selatan

Selama ini kebanyakkan kita tahu bahawa sistem kasta selalu dikaitkan dengan amalan Hinduism di India. namun mungkin tak ramai yang tahu sebenarnya terdapat elemen kasta yang terhasil daripada integrasi budaya Hindu yang berkembang sejak 2,000 tahun lalu di India, sedikit sebanyak telah mempengaruhi sosiobudaya komuniti Islam Asia Selatan khususnya di Pakistan dan India.

Dalam konteks masyarakat Islam di Asia Selatan, perbezaan status sosial di kalangan masyarakat di India dapat dilihat dari sudut kelompok yang mempunyai ‘high social status’, antaranya ialah golongan Ashrāf  iaitu kelompok berketurunan bangsawan Arab Muslim, manakala kelompok ‘non-ashrāf’ pula adalah golongan mualaf yang biasanya terdiri daripada penduduk tempatan.

Sekurang-kurangnya golongan Ashrāf  dibahagikan  kepada empat sub-kumpulan iaitu dari golongan (1) Sayyid (keturunan Nabi Muhammad S.A.W melalui anaknya Fatimah dan Ali), (2) Syaikh (Pemimpin/Tuan Terhormat) terutamanya dari keturunan Arab atau Parsi, kadangkala orang Rajput mualaf yang berketurunan kasta tertinggi di India Utara juga termasuk di dalam sub-kumpulan ini. (3) Pashtun iaitu kumpulan etnik yang bertutur dalam bahasa Pashto di Afghanistan dan Barat Laut Pakistan. (4) Mughals iaitu bangsa Turkic yang menguasai hampir seluruh benua India semasa abad ke-15 melalui ekspedisi ketenteraan Empayar Mughal.

Bahkan ‘kasta Muslim’ bagi bukan ashrāf (non-ashrāf) juga dibahagikan kepada tiga peringkat status; status teratas misalnya golongan mualaf yang dahulunya mempunyai status terhormat dalam hierarki Hindu seperti Rājput.

Seterusnya golongan artisan seperti Julāhā, asalnya bekerja sebagai penenun atau yang menjalankan perniagaan. namun golongan yang sentiasa tidak bernasib baik adalah mereka yang dari golongan untouchable, ada di antara mereka tetap meneruskan pekerjaan tradisi sebagai hamba dan pembuat kerja-kerja najis walaupun telah menukar agama.

Dua daripada elemen utama dalam sistem kasta Hindu, komensal dan endogami iaitu prinsip untuk memisahkan masyarakat berdasarkan status sebenarnya tidak kelihatan begitu kuat diamalkan dalam ‘kasta Islam’, tapi ia tetap wujud dan diamalkan di sebahagian tempat.

Komensalisme iaitu interaksi sosial secara perkahwinan adalah dilarang sama sekali bagi golongan Ashrāf dan bukan Ashrāf, atau antara Muslim dan Hindu dan mana-mana kasta bukan ashrāf. Konsep endogami hanya membenarkan perkahwinan dibuat dalam lingkaran status sosial yang sama sahaja. Malah konsep endogami ini disempitkan lagi amalannya, jika di Asia Selatan lebih dikenali sebagai biyahdārī.

Umat Islam yang datang ke benua kecil India semasa penaklukan empayar Islam pada abad ke-12 sejak awal lagi telah pun didedahkan dan dibahagikan kepada kelas-kelas sosial termasuk agamawan, bangsawan dan lain-lain.

Pengasingan kaum turut membataskan interaksi sosial antara mualaf tempatan dengan migran Islam dari luar. Orang Islam dari luar mempunyai status yang lebih tinggi berbanding orang tempatan kerana mereka dilihat lebih masyur sebagai penakluk/penguasa selain turut mengidentifikasikan diri mereka sebagai Ashraf.

Menurut M. N. Srinivas dan R.K. Bhattacharya, penganut Hindu India yang memeluk Islam membawa tradisi kasta mereka kepada masyarakat Islam di rantau itu.  Namun Louis Dumont (1957) berpendapat sebaliknya, penguasa Islam secara sedar menerima pakai kasta kerana terpaksa dibuat dalam persekitaran yang kebanyakannya beragama Hindu.

Ada banyak elemen kasta yang diamalkan sebahagian orang Islam di Asia Selatan, hampir tidak ada beza dengan kasta varna Hindu yang kita sedia tahu sebelum ini.

Di sebuah perkampungan Muslim di Pakistan meletakkan layanan dua darjat kepada komuniti Islam yang bekerja sebagai tukang sapu. kumpulan ini dianggap level paling bawah dan mereka tak layak menyentuh periuk makanan golongan Muslim yang lebih tinggi darjatnya. Di negeri Bihar, India juga wujud penentangan oleh golongan Muslim kasta tinggi yang melarang kubur Muslim kasta bawahan dikebumikan di tanah perkuburan yang sama.

Selain itu, apa yang berlaku di Asia Selatan lebih kepada justifikasi untuk menerima ‘Arab supremacy’ di kalangan bangsa bukan Arab kerana dalam tradisi Arab, penanda aras tertinggi dalam klasifikasi hierarki ialah nasab. melalui keturunan, orang Arab lebih unggul daripada orang Islam bukan Arab (Ajami). seorang bukan Arab yang terpelajar (Ajami) sama dengan seorang Arab yang jahil; seorang Qazi (hakim Muslim) atau seorang Faqih lebih tinggi kedudukannya daripada saudagar daripada seorang peniaga.

Islam sememangnya tidak mengiktiraf  konsep kasta apatah lagi idea sosial kelas yang membezakan darjat manusia dengan pangkat dan keturunan. Idea berdasarkan nasab dimulakan oleh Ziauddin Barani, pemikir politik dan sejarawan Kesultanan Delhi pada abad ke-14.

Ziauddin mencadangkan ‘Sons Of Muhammad'(Ashraf) atau setiap keturunan Nabi Muhammad S.A.W diberikan status sosial yang lebih tinggi berbanding keturunan bukan Ashraf. Bahkan mereka akan diutamakan berbanding undang-undang Syariah jika berlaku konflik di antara mereka. Lama kelamaan masyarakat India Muslim juga berpecah disebabkan pengaruh sistem yang diamalkan secara tradisi di Asia Selatan.

RUJUKAN:

Delage, Remy (29 September 2014). Muslim Caste In India

Kanmony, J. Cyril (2010). Dalits and Tribes of India


Walter Bagehot: Teori Raja Berperlembagaannya

Penulisan aku sebelum ini lebih kepada memperkenalkan drama siri The Crown yang diterbitkan oleh Netflix. Antara episod yang disiarkan bermula dengan bagaimana Puteri Elizabeth sewaktu masa kecilnya diajar oleh Naib Provost Eton mengenai konsep dan teori Perlembagaan England.

Ia menarik perhatian aku kerana bagi aku episod ini menjelaskan apa itu Raja Berpelembagaan serta peranan Monarki dan Kerajaan sebagai satu unit yang tidak boleh dipisahkan sebenarnya.

Mungkin ia berbeza dengan kita, kerana konsep Raja di United Kingdom mengikut kerangka agama Kristian dimana Raja adalah wakil Tuhan di dunia. Itulah sebab antara ritual utama Istiadat Kemahkotaan ialah “annointing”.

Annointing adalah acara dimana Archbishop of Canterbury akan mencalitkan minyak holy water pada Tangan, Dada dan Dahi Raja/Ratu. Ritual ini menggunakan kisah dari injil berkenaan Paderi Zadok dan Prophet Nathan yang memahkotakan Solomon. Boleh dengar lagu rasmi kemahkotaan Inggeris “Zadok The Priest”.

Aku perasan Walter Bagehot sering disebut di dalam drama siri ini. Aku rasa sudah semestinya ia penting.

Bagehot, adalah seorang Wartawan dan Usahawan yang berjaya. Malah beliau juga adalah antara pengasas bersama Majalah The Economist. Bagehot menghasilkan satu nukilan agung “The English Constitution” dan masih menjadi teks rujukan rasmi pengkaji sains politik, pengajian Kerajaan dan Perlembagaan.

Bagehot menasihatkan orang ramai agar TIDAK TERTIPU dengan idea Perlembagaan idealist (“paper description” dan “formal constitutional continuitird”) dan kembali kepada perspektif realis i.e “Living Realities” (“Real centres of power” and “the practical working of the political system”).

(nota: Di dalam drama siri mini HBO “John Adams”, ada scene perbincangan diantara John Adam, Thomas Jefferson dan Benjamin Franklin.

Adams berhujah yang perlembagaan adalah bagi… “Is meant to establish the Stability and the long-term Legality… Essential to the continuation of a civilized society.”)

Ini bermakna beliau menolak konsep perlembagaan Amerika Syarikat (US Constitution) yang menjadi tanda aras demokrasi berpelembagaan di dunia kini.

Bagehot MENOLAK teori pengasingan kuasa diantara Legislatif, Eksekutif dan Kehakiman serta konsep “Semak dan Imbang” di dalam Kerangka Raja Berpelembagaan.

Bagehot menganggap konsep ini akan membawa kepada “ultra-democratic theory” yakni “Satu Tubuh, Satu Undi”. Ini akan membawa kepada satu keadaan “yang tak sepatutnya memimpin akan memimpin”

Kuat perasaan aku yang Bagehot ini adalah Monarchist yang setia. Bagehot mahukan pengajian perlembagaan lebih kepada memahami dua komponen penting yakni “The Dignified” dan “The Efficient”.

‘The Dignified’ adalah representasi Monarki yang perlu memenangi hati dan kesetiaan rakyat massa melalui adat dan ritual unik yang menjadi identiti negara serta memastikan mana-mana rakyat yang tidak punya kekuatan politik bakal terjaga.

‘The Efficient’ pula yang sebenarnya berkuasa dan pelaksana (“works and rules”). Bagehot berhujah ini adalah Kerajaan (Legislatif, Eksekutif dan Kehakiman)

Hujahnya tampak menarik dan wajar dikaji kerana kita Malaysia, mengamalkan Demokrasi Berparlimen, Raja Berpelembagaan. Sedikit sebanyak kita mewarisi Tradisi Court of St James dan Westminster Palace.

Kita pun baru hadapi cabaran pertembungan antara Monarki dan Kerajaan baru-baru ini. Kini kita mungkin bersedia dengan isu berkaitan campur tangan pada Kehakiman. Pengakhirannya DYMM SBP Yang Dipertuan Agong kita bakal terlibat juga bagi melantik hakim-hakim baru.

Mungkin jika kita cuba berfikiran terbuka dan kaji akan teori Bagehot dan keadaan kita, sedikit sebanyak kita pelajari konsep penting.

Aku setuju dengan konsep “Pengasingan Kuasa” dan “Semak dan Imbang” yang diamalkan oleh negara kita selama ini. Mungkin disebabkan SBP YDPA kini adalah sebahagian dari Kerajaan yakni “The Efficient” bukan yang sepatutnya sebagai “The Dignified”.

Adakah perlu kita mohon sembah cadangan kepada SBP YDPA dan Majlis Raja-Raja untuk kembali menjadi “above politics”, the real “Dignified” dan “Pelindung Rakyat dan Perlembagaan”?

Aku harap aku dapat membeli satu salinan The English Constitution ini dan boleh juga ramai lagi rakan-rakan untuk turut sama mengkaji dan sama-sama membincangkannya nanti.


Kenapa Haiwan Jilat Luka Sendiri?

Terfikir sekali sekala kenapa haiwan selalu jilat luka. Apakah pada lidah ada penawar semulajadi? Mungkin sesuatu mekanisme pembunuh kuman untuk memastikan luka tidak kena jangkitan?

Tetapi kalau betul – kenapa sesetengah haiwan mesti diserang kulat seperti Sporothrix yang boleh mematahkan anggota-anggota badan haiwan?

Banyak persoalan bermain dalam minda – macam pelik jika haiwan ‘saja-saja’ jilat luka, padahal benda ini diamalkan dalam kalangan anjing, serigala dan tikus. Sampai semut dibawa perangai pelik ini.

Kalau semut lagi unik. Puak semut hidup macam dalam sebuah kerajaan. Kadang ada serangga (atau semut kerajaan lain) akan masuk dalam sarang. Jadi kalangan semut akan bertempur untuk mempertahan ratu mereka. Apabila bertempur, logiknya mesti ada yang tercedera.

Semut-semut ini akan diusung keluar daripada medan… dan dirawat semut lain yang menggunakan lidah (jilat) untuk tutup luka sahabat. Kadar kesembuhan dalam kalangan semut tercedera boleh kata tinggi juga – dalam lingkungan 20 hingga 90 peratus (Frank, et al., 2018).

Jika haiwan sekalian alam (tidak kira spesis) jilat luka, mesti ada kesan-kesan unik di sebaliknya. Maka Dr. Benjamin Hart daripada Universiti California cuba merungkaikan misteri melalui penyelidikan beliau yang merangkumi haiwan sebanyak mungkin.

Dan beliau mendapati banyak benda berkaitan dengan penjilatan luka yang tidak semestinya merawat. Pertama sekali, haiwan sebenarnya sedang menenangkan diri secara psikologi (Day, 2019). Kaedah ini didapati mempercepat proses penyembuhan. Kira kekuatan imun badan masih memainkan peranan utama.

Pintasan Antara Serigala Dan Anjing

Amalan jilat luka nampak saja macam kecil. Tetapi kalau bandingkan serigala dan anjing, boleh nampak laluan evolusi yang menghubungkan dua spesis ini.

Umumnya, anjing berevolusi daripada satu spesis serigala. Proses evolusi ini mengambil masa sangat lama, iaitu barangkali 130,000 ribu tahun. Serigala sangat liar menjadi anjing yang liar, yang dijinakkan sekitar 12,000 tahun lalu.

Serigala menjilat luka untuk buang debu dan habuk yang terkumpul pada luka basah. Ikut pada fisiologi serigala, amalan ini meringankan rasa sakit dan sengal akibat luka tersebut. Analoginya sama macam manusia kalau tersepak sesuatu… atau anggota tersentuh bahagian panas.

Apa guna sebenarnya pegang dan sapu-sapu bahagian badan yang sakit? Bukan ada punca perawat pun. Tetapi rasa sakit ibaratkan ringan.

Maka apabila serigala berevolusi menjadi anjing, perbuatan ini turut diwarisi sekali. Memang itu yang Charles Darwin cakap: “perubahan pada spesis yang diwarisi daripada generasi sebelumnya untuk menyesuaikan diri supaya dapat hidup dalam persekitaran baharu”.

Apabila anjing menjilat luka, lidah mereka didapati membunuh kuman Streptococcus canis dan Escheria coli (Sanguansermsri, et al., 2018).

Ada Manfaat, Ada Bala

Berbalik pada kenyataan tadi: “tidak semestinya merawat”. Sebab itulah haiwan tercedera tidak boleh dibiar begitu sahaja. Ini adalah kerana mulut merupakan sarang bakteria paling baik.

Air liur melembapkan lidah dan pipi, sekali gus memudahkan pembiakan bakteria yang boleh mati begitu sahaja jika ditelan. Tetapi seandainya bakteria mulut dibawa ke bahagian luka, lain pula jadinya.

Maka haiwan menjilat luka sebenarnya untuk 1) menenangkan diri dan 2) mendapat sedikit manfaat melaluinya. Tetapi haiwan tiada akal. Mereka tidak dapat membezakan antara baik dan buruk.

Maka mereka terdedah pada masalah lebih besar. Jangkitan kuman seperti Staphylococcus boleh merumitkan keadaan, sampai luka tidak sembuh dan badan semakin uzur.

RUJUKAN:

Day, B.J. (2019). The science of licking your wounds: Function of oxidants in the innate immune system. Biochem Pharmacol. 163: 451-457.

Frank, E., et al. (2018, Februari 14). Wound treatment and selective help in a termite-hunting ant. Proceedings of the Royal Society of Biological Sciences. 285 (1872).

Sanguansermsri, P., et al. (2018, Disember 4). Comparative proteomic study of dog and human saliva. PLOS ONE.


Krisis Maldives

Dalam buku Dunia Tanpa Tembok saya ada sebut “geografi adalah takdir” (geography is destiny). Maksudnya, keadaan atau kedudukan geografi sesebuah negara akan menentukan samada ia akan menjadi negara kuasa besar atau kuasa kecil, negara stabil atau negara bergolak, negara demokratik atau negara autokratik.

Itu yang berlaku pada Maldives, negara kepulauan di Lautan Hindi yang terkenal sebagai “island paradise” dengan pantai dan air lautnya yang menarik ribuan pelancong asing. Namun “paradise” ini bakal menjadi “hell” sekiranya krisis politik yang sedang berlangsung tidak ditangani dengan baik.

Pada 1 Februari yang lepas, Mahkamah Agung Maldives telah membersihkan Mohamed Nasheed, bekas presiden Maldives dan kini pemimpin pembangkang serta 12 orang lagi ahli parlimen parti pembangkang daripada semua tuduhan jenayah yang menyebabkan Nasheed mencari suaka di Britain sejak tahun 2016. Takut dengan kehilangan kuasa, presiden Abdulla Yameen telah mengarahkan tentera untuk mengawasi bangunan parlimen dan menangkap 12 orang tersebut.

Terdapat dimensi geopolitik di sebalik pergelutan politik ini. Dari segi jarak, Maldives berada dalam lingkungan pengaruh (“sphere of influence”) India. Pada masa yang sama, Maldives juga berada di laluan komunikasi laut (“sea lines of communication”) China. Ini menyebabkan Maldives menjadi rebutan antara India dan China. Nasheed adalah seorang pro-India manakala Yameen pro-China.

Maldives menerima kunjungan Xi Jinping pada 2014 yang merupakan lawatan pemimpin China pertama ke Maldives dalam sejarah moden Maldives. Yameen memberi sokongan penuh kepada projek “Maritime Silk Road” (MSR) China yang bertujuan untuk melindungi laluan komunikasi lautnya, manakala Nasheed membantah penglibatan Maldives dalam MSR dan mengugut untuk membatalkan semua projek China sekiranya memenangi pilihanraya. Pendirian Nasheed adalah dipengaruhi oleh pendiriannya yang pro-India di mana MSR dilihat sebagai ancaman kepada keselamatan dan kepentingan India.

India tak pernah gemar dengan idea MSR. Bagi India, MSR umpama sebuah rantai leher (“string of pearls”) yang bakal menjerat lehernya. India menganggap pembinaan pelabuhan oleh China di negara-negara jiran India termasuk Bangladesh, Sri Lanka, Pakistan dan Maldives sebagai satu strategi pengepungan (“encirclement”) terhadap India dan juga percubaan untuk menguasai Lautan Hindi. Dalam pemikiran orang India, “whoever controls the Indian Ocean has India at its mercy”. Jadi India mahu mencari “breakthrough” untuk memecahkan pengepungan China.

Pertama sekali, India mewujudkan breakthrough melalui Garis A iaitu menerusi Iran. Sejak Modi menjadi PM India bermula tahun 2014, India menjalin kerjasama rancak bersama Iran untuk menaiktaraf Pelabuhan Chabahar sebagai “counter” kepada Pelabuhan Gwadar yang dibina oleh China di Pakistan. India juga mendanai pembinaan rangkaian jalan raya dan keretapi yang menghubungkan Chabahar dan Afghanistan. Dengan itu India berjaya menemui jalan keluar di sebelah barat.

Di sebelah timur (Garis B), Modi memperkenalkan dasar “Act East” untuk merapatkan India dengan negara-negara Asia, terutamanya Jepun dan Indonesia. Modi menyokong idea Shinzo Abe untuk mewujudkan perikatan “Quad” antara Jepun, India, Australia dan US untuk mengimbangi China. Pada masa yang sama, Modi dan Pak Jokowi menjuarai gagasan “Indo-Pacific” yang turut disokong oleh Donald Trump.

Jadi tak perlu hairan sekiranya apa yang berlaku di Maldives sekarang merupakan strategi “Garis C” untuk memecahkan pengepungan China di selatan. Dengan mempengaruhi politik dalaman Maldives, India boleh menguasai halatuju dasar luar Maldives dan menarik balik sokongan Maldives terhadap China untuk “disrupt” geo-strategi China dan memastikan kelangsungan hidup India.

Malah garis masa pergolakan di Maldvies cukup mencurigakan. Sebaik saja Yameen membuat lawatan ke China pada Disember 2017 yang lepas dan menandatangani perjanjian perdagangan bebas dengan China, terus berlaku pergolakan. Kebetulan? Atau dirancang?

Itulah takdir yang perlu dihadapi oleh negara seperti Maldives: campur tangan daripada negara-negara asing yang masing-masing mempunyai agenda tersendiri. Adakah negara kita juga akan mengalami takdir yang sama, dan lebih penting, apakah cara untuk mengatasi takdir tersebut?

Takkanlah saya nak bagitahu terus di sini, lainlah kalau saya penasihat dasar luar negara.

(tulisan dan garisan dalam gambar agak hodoh, sebab ia hasil contengan semasa dalam mesyuarat)

Bacaan lanjut:
[1] Sreeram Chaulia, Modi Doctrine: The Foreign Policy of India’s Prime Minister (Bloomsbury, 2016)
[2] Jangannath P. Panda, India-China Relations: Politics of Resources, Identity and Authority in a Multipolar World Order (Routledge, 2017)
[3] Andrew Korybko, “Is Modi Carrying Out a Coup in the Maldives?” (http://www.eurasiafuture.com/2018/02/04/modi-carrying-coup-maldives/)


Apa Masa Hadapan TVET- Pendidikan Teknikal dan Latihan Vokasional?

Masyarakat Malaysia umumnya tahu tentang kewujudan program TVET ini dan kerajaan Malaysia memberi perhatian yang lebih kepada perkara ini hinggakan sejumlah RM 4.9 Billion di peruntukkan untuk membangunkan bidang TVET ini. Untuk apa bangunkan TVET walaupun Universiti di Malaysia ada menawarkan pelajaran dalam bidang kejuruteraan?

Untuk pengetahuan, TVET dan pengajian kejuruteraan yang telah bertapak di Universiti ni berbeza. TVET lebih kearah pengetahuan dan kemahiran teknikal. TVET juga terbahagi kepada banyak peringkat pengajian sebagai contoh, Sijil Kemahiran Malaysia(SKM tahap 1,2,3),Diploma Kemahiran dan Ijazah Teknologi Kejuruteraan(B. Tech).

Manakala bidang kejuruteraan ataupun lebih tepat bidang sains kejuruteraan adalah lebih kepada pengetahuan teori dan akademik. Hasil dari kursusnya juga berbeza sebagaimana bidang kejuruteraan teknikal didalam TVET akan menghasilkan graduan yang mampu mengendali mesin atau peralatan teknologi terkini.

Mereka ini juga perlu berkemahiran untuk menyelesaikan masalah yang lebih teknikal serta kerja-tangan. Sebaliknya, graduan bidang sains kejuruteraan ini pula perlu berkemahiran dalam menganalisis masalah mengunakan teori yang praktikal dan mampu membuat kajian terperinci terhadap sesuatu perkara  didalam bidang kejuruteraan. Nampak macam sama tapi sebenarnya berbeza.

Kalau hendak permudahkan lagi pemahaman tuan/puan boleh bayangkan situasi didalam satu kilang terdapat satu produk yang bermasalah sehingga menyebabkan 10,000 produk yang rosak. Untuk mengetahui apa yang rosak ianya boleh dilakukan oleh graduan kejuruteraan teknikal atau nama jawatannya ‘Technologist’ dengan mengunakan peralatan yang ada.

Tapi untuk mencari punca bagaimana berlakunya kerosakan itu, ianya perlukan kemahiran analisis dari graduan sains kejuruteraan atau nama jawatannya ‘engineer’. Oleh itu, tiada bidang yang lebih penting dan tidak penting atau dalam Bahasa pasarnya ‘cikai’. Masing-masing ada tugas dan kepentingan di organisasi kejuruteraan dalam industri.

TVET ini penting kerana ianya satu inisiatif yang mampu memajukan sesebuah negara. Lihat sahaja bagaimana negara Jerman sangat pentingkan pelajaran bidang TVET hinggakan mereka mampu menjadi kunci kepada teknologi dunia. Lihat juga negara China yang telah menjadi ‘manufacturing leader’.

Ada orang berkata sebab produktiviti di China murah. Bagi aku yang pernah mengunakan khidmat dari negara china untuk menghasilkan produk, harganya tidaklah murah seperti yang disangkakan.

Cuma bagi aku disana terdapat banyak solusi kepada proses penghasilan produk hinggakan dulunya produk dari china ini dianggap sebagai tiada kualiti tetapi sekarang ini banyak syarikat terkemuka menggunakan khidmat china untuk menghasilak produk. Ya, TVET ini adalah bidang penting hinggakan kerajaan Malaysia menitik beratkan bidang ini dan memberi dana yang besar walaupun pelaksanaannya masih mempunya masalah.

Sekarang ini, kita fokus pada perkara penting iaitu permasalahan dalam perlaksanaan TVET ni dekat Malaysia dan solusinya. Aku pecahkan masalah ini kepada tiga:-

Memandangkan TVET ini perkara yang agak baru(sebenarnya sudah lama wujud program TVET tetapi dari kebelakangan ini masyarakat makin prihatin) maka banyak masalah yang berlaku dari segi penstrukturannya. Sebagai contoh, graduan Kolej Vokasional yang tidak mendapat pengiktirafan dari Agensi Kelayakan Malaysia (MQA) dan tidak berpeluang untuk lanjutkan pelajaran ke peringkat lebih tinggi.

Tetapi perkara ini telah pun selesai setelah beberapa badan atau organisasi TVET di peringkat nasional telah di bentuk dan berbincang untuk membuat keputusan ianya telah mendapat kata putus. Manakala‘Malaysian Technical University Network(MTUN)’ telah pun bersedia menerima graduan Diploma Kemahiran Malaysia (DKM).

Cuma kecelaruan sistem sebelum ini telah memberi persepsi yang buruk kepada graduan TVET ini. Ada juga beberapa pendapat guru-guru dan tenaga pengajar yang kebanyakkan pembuat dasar ini sebenarnya tiada pengalaman dalam industry terkini. Oleh itu, silibusnya tidak ‘up to date’. Segala inisiatif yang diambil hanya untuk melepasi karenah-karenah birokrasi.

2. Penerimaan masyarakat.

Selama ini bidang TVET ini menjadi pilihan terakhir untuk pelajar melanjutkan pelajaran. Graduannya dianggap sebagai ‘3rd rate’. Masyarakat memandang hanya orang tidak mendapat keputusan peperiksaan  yang cemerlang sahaja perlu pergi ke institusi kemahiran seperti Institut Latihan Perindustrian(ILP), Giatmara, kolej komuniti dan lain-lain. Kadang-kadang ibu bapa juga berpendapat yang institusi yang tidak di ikitiraf ini adalah institusi pelajaran yang rendah martabatnya. Sedangkan isi pembelajarannya belum di ketahui. Sebenarnya, perkara ini terjadi pada aku sendiri.

Walaupun aku mendapat keputusan yang cemerlang dalam SPM tetapi aku memilih untuk sambung belajar di tempat seperti Geman-Malaysian Institute(GMI) atau Japan-Malaysia Technical Institute(JMTI) kerana aku lebih cenderung melakukan kerja-tangan. Namun pilhan itu tidak diterima oleh keluarga. Aku tidak salahkan mereka sebab keluarga aku tidak terdedah tentang pengajian bidang kejuruteraan.

Oleh itu, walaupun aku belajar dalam sains kejuruteraan tetapi aku banyak menghabiskan masa untuk membuat kerja pratikal seperti merekacipta mesin atau apa-apa peralatan. Sepanjang lima ke enam tahun aku rasa dalam 500 projek keatas aku dah buat. Mungkin aku tidak lah cemerlang di tempat aku belajar tetapi aku di iktiraf dalam industri. Kerana aku suka merekod hasil kerja aku dan suka bercerita tentang projek apa yang aku lakukan. Akhirnya aku menerima banyak pelawaan dari industry untuk bekerja. Jadi pelajar di luar mungkin boleh ikut tips ini. Kita buktikan graduan yang cenderung kepada kemahiran teknikal sebenarnya bernilai.

3. Pelajar itu sendiri

Walaupun aku baru sahaja menamatkan pengajian Ijazah sarjana muda ku ini. Sebenarnya aku dah berpengalaman dalam bidangan pengajaran selama 6 tahun. Aku bermula dengan memasuki sekolah-sekolah untuk memperkenalkan bidang pengaturcaraan sejak 2012 lagi dan sekarang aku mempunyai syarikat yang menyediakan latihan dalam bidang teknologi baharu kepada pelajar,pengajar dan pekerja industri.

Sepanjang aku memberi syarahan dan mengajar beberapa kumpulan pelajar. Sebenarnya aku dapati daripada mereka ini banyak yang memilih bidang kejuruteraan ini sebagai talian hayat sahaja. Bagi aku untuk Berjaya dalam bidang kejuruteraan ini minat yang mendalam itu sangat penting. Kerana di dalam kelas kau tidak akan belajar semua benda. Kalau nak ajar semua benda rasanya tempoh ijazah mungkin ambil masa 10 tahun.

Oleh itu, minat itu sangat penting. Industri bukan seperti sekolah, setiap saat masa yang diambil untuk selesaikan masalah dalam industri adalah kerugian kepada syarikat. Oleh itu, pelajar itu sendiri perlu ada inisiatif untuk belajar bukan hanya untuk skor dalam peperiksaan setiap semester. Maklum balas dari tenaga pengajar juga menyatakan yang kemasukan pelajar kolej-kolej dan institusi makin berkurang.

Bagi aku, institusi pengajian dan industri perlu lebih fokus dalam pelaksanaan program TVET ini kerana untuk mengembangkan sektor perindustrian di negara kita. Kita perlukan lebih ramai tenaga mahir. Pihak industri perlu memberikan maklumbalas tentang graduan hasil dari program TVET untuk memastikan pengetahuan dan kemahiran yang diajar kepada pelatih sesuai dan relevan dengan keperluan mereka. Yang paling penting adalah imej TVET perlu dia naikkan untuk menambah keyakinan masyarakat terhadapa institusi TVET. Dengan bertambah baiknya imej TVET maka peratusan kemasukan pelajar akan meningkat seterusnya dapat mengembangkan lagi bidang pengajian TVET.

Sumber:


‘Power Couple’ Superman Dan Wonder Woman

Pasangan yang serasi sukar didapati. Jika kita dan pasangan kita serasi, itu merupakan satu bonus. Superman dan Lois Lane adalah pasangan di dalam DC Comics. Namun, bagaimana jika Superman dan Wonder Woman bercinta? Di dalam New 52 Universe, Mereka berdua bercinta dan digelar sebagai ‘Power Couple’ di dalam DC Comics. Mereka berdua mempunyai banyak persamaan dan masing-masing tidak perlu menyembunyikan diri di dalam alter ego mereka. Tiada rahsia.

Batman, kawan baik kepada Superman banyak memberi nasihat kepada Superman. Batman sudah tentu tahu kesemua rahsia Superman. Sedangkan dia boleh menumpaskan keseluruhan Justice League inikan pula Superman selaku kawan baiknya? Superman pernah meminta nasihat kepada Batman tentang Wonder Woman bagaimana untuk melindungi Wonder Woman dari masalahnya. Respons Batman agak mudah : “Kau orang berdua bergaduh dan dunia musnah? Kau langsung tak sedar ke dengan apa yang kau buat?”

Wonder Woman tidak mahu orang awam tahu perhubungan cinta antara dirinya dan Superman. Ini mungkin akan meningkatkan risiko kehilangan seseorang daripada mereka. Superman dan juga Wonder Woman sama seperti pasangan yang lain. Mahu melindungi antara satu sama lain. Apa guna jika ada kuasa jika tidak digunakan untuk melindungi orang yang kita sayangi? Superman takut jika kehilangan Wonder Woman. Begitu juga sebaliknya.

Batman juga pernah menasihati Superman, meskipun dia merupakan seorang makhluk asing yang datang daripada Krypton namun dia dibesarkan sebagai seorang manusia di Smallville dan mempunyai emosi yang sama seperti manusia yang lain. Memerlukan nasihat dan juga sukar membuat keputusan adalah perkara yang normal sebagai seorang manusia. Wonder Woman bagaimanapun membesar di dalam sebuah Pulau Themyscira di mana pulau tersebut tiada lelaki. Jadi pemikiran Superman dan Wonder Woman mungkin terdapat perbezaan.

Lelaki dan perempuan, masing-masing mempunyai egonya yang tersendiri. Sama ada mereka perlu bertolak ansur antara satu sama lain ataupun mengekalkan ego tersendiri sehingga perhubungan yang sedia ada retak begitu sahaja. Sama juga seperti Superman dan Wonder Woman, akhirnya mereka berdua bertolak ansur dan memberikan ruang untuk masing-masing menerima kekuatan dan kelemahan yang mereka ada.

Power Couple tidak semestinya adalah pasangan yang terkuat. Tetapi Power Couple ialah pasangan yang mampu meneruskan perjuangan cinta mereka seperti Superman dan Wonder Woman, menghadapi rintangan yang bakal dihadapi dengan pelbagai persediaan. Jika tidak, masing-masing akan menyakitkan hati antara satu sama lain. Kawan yang baik pula adalah seperti Batman, memberikan nasihat kepada Superman dan Wonder Woman ketika mereka berdua mempunyai masalah.

Sumber :

Superman Wonder Woman #1 : Power Couple (2014)

Superman #52 : The Final Days of Superman (2014)

Action Comics #957 : Path of Doom, Pt.1 (2016)


Gorila Paling Sempoi Pada Abad Ke-20

Kata pemuisi Anatole France, “Selagi manusia tidak mencintai haiwan, selagi itu sebahagian jiwanya tidak terbangun… pegun.” Dan memang betul pun. Sebab itu ada pepatah lain menyebutkan, “Kalau memiliki jiwa ini maksudnya mampu menghulur kasih, setia, dan syukur, maka sebetulnya haiwan itu lebih berjiwa ketimbang ramai manusia.” Yakni, lebih manusiawi.

Dan pepatah ini amat sesuai bagi memulakan kisah kali ini. Iaitu, kisah tentang seekor gorila bernama John Daniel. Kalau buat carian, catatan perihal John semuanya dimulakan dari detik kematian ibu bapanya yang ditembak mati di Gabon.

Saat itu, Gabon berada di bawah jajahan Perancis (1885-1960). Jadi, munasabah bila ramai menuding tentera Perancis sebagai penyebab kematian tersebut. John sendiri kemudian diambil dan dijual dari satu tempat ke satu tempat – sampailah ia tiba di sebuah pasar raya di London.

Nama pasar raya itu ialah Derry & Toms. Sekarang, premisnya dihuni oleh H&M, Gap, Sony Music UK, dan Warner Music UK. Kalau lihat, memang besar premisnya. Tapi masa itu (tahun 1918), Derry & Toms selamba saja jual gorila macam John… dan laku pula tu.

Harga jualannya sekitar £300. Kalau ikut nilai sekarang, ia lebih kurang £25,000 (bersamaan RM137,775). Pembelinya dilaporkan bernama Rupert Penny, seorang mejar tentera. Bila sebut tentera, memang tahulah yang dia ini berharta. Kalau pun tak kaya, kurang-kurang kehidupannya terjaga.

Cuma itulah. Bukan Rupert yang jaga gorila yang dia beli. Dia sekadar beri nama saja. Soal menjaga, ia diserahkan bulat-bulat kepada adik perempuannya, Alyce yang tinggal di kampung Uley, Gloucestershire.

Sepanjang dalam jagaan Alyce, John memang dimanjakan. Siap diberi nama manja ‘Sultan’ lagi. Dia ada bilik sendiri dan hobi sendiri. Hampir setiap hari, dia akan berjalan ke sekolah bersama para pelajar… sampai banyak media yang menuding John sebagai gorila yang bersekolah. Sahih tidak dakwaan itu, tiada siapa pasti. Sebab tiada gambar bukti. Yang ada sekadar gambar John melepak bersama budak sekolah sahaja. Macam dalam gambar di atas.

Mereka pun memang rajin melayan dan bermain dengan John. Sampai selalu juga dia dibawa keliling kampung menaiki kereta sorong. Kalau situasi ini berlaku di Malaysia, mungkin upih pinang lah yang menjadi kenderaan.

Aktiviti begini membuatkan John dikenali semua penduduk kampung. Dia sendiri pun memang mesra dengan semua. Terutama dengan tukang kasut. Boleh kata tempat lepak kegemarannya adalah di tempat tukang kasut bekerja. Ralit mungkin, melihat orang menggilap dan membaiki kasut.

Namun antara semua, hal paling nadir (rare) adalah John tahu rumah mana yang ada cider (arak epal) sedap. Dan dia tidak segan silu untuk singgah dan minum  bersama tuan rumah. Memang peramah habis.

Dan apa yang best, John buat semua ini secara santun. Peribadinya pun berbudi dan tertuntun. Dia bukan setakat pandai membuang hajat dan mandi sendiri. Tapi juga tahu mengemas katil, menutup lampu, dan menemani Alyce makan malam di restoran mewah. Mudah kata, bela John ni memang senang dan menyenangkan. Dia tak mengular, membiawak, mahupun membuaya…. macam pembaca.

Cuma itulah. Hal baik biasanya susah nak berkekalan. Dalam tiga tahun, badan John membesar – dari 14.5 kg ke 95 kg. Untuk jaga gorila sebesar itu dalam rumah memang mustahil. Jadi mahu tidak mahu, Alyce perlu cari alternatif.

Mahu dihantar ke zoo, Alyce berfikir dua kali. Begitu juga kalau dilepaskan ke habitat liar. Risau John yang dah biasa dimanja nanti tak terbela. Lantas hendak dijadikan cerita, Alyce didatangi seorang agen. Agen ini memperkenalkan diri sebagai wakil perunding dari sebuah pusat jagaan haiwan di Amerika. Dia menawarkan kira-kira £1,000 untuk membeli John.

Dengan latar belakang begitu, Alyce pun lantas bersetuju – tanpa dia tahu yang dia sedang ditipu. John memang dibawa ke Amerika. Tetapi destinasinya bukan pusat jagaan haiwan. Sebaliknya ruang pameran.

Iya, John sebenarnya dibeli oleh syarikat sarkas Barnum & Bailey – syarikat sama yang memiliki gajah Jumbo. Justeru tanpa restu, dia menjadi bahan tatapan di zoo Madison Square Garden, New York. Keadaan begini memang berlainan habis dengan kehidupan lamanya di Uley.

Tuntas, kesihatannya pun merudum. Barnum & Bailey yang tidak mahu rugi pula pantas mengutus surat kepada Alyce. Bunyi surat itu lebih kurang begini, “John jatuh sakit. Mungkin sebab rindukan kamu. Jadi, boleh datang ke sini? Kami akan tanggung serba-serbi. Emergency.”

Cukup dengan lima ayat ringkas ini, emosi Alyce dijentik. Mana tidak, tiga tahun dia menjaga John. Macam anak sendiri. Lantas apalagi, dia pun berangkat ke Amerika. Namun sayang seribu kali sayang, sampai saja di sana, John sudah pun meninggal dunia. Katanya akibat pneumonia.

Jasad John bagaimana pun tidak disemadikan. Ia diserahkan kepada Muzium Sejarah Alam New York untuk dipelihara dan dipamerkan. Sampai hari ini pun, ia masih berada di sana – kecuali pada 2017, di mana John dihantar balik ke kampung untuk menyerikan pameran seni di Prema Art Centre, Uley.

Uley memang tidak melupakan John. Kisah dan gambar-gambarnya diabadikan di dalam buku sejarah kampung, yang disusun oleh penjaga arkib Uley Society. Tak cukup setakat buku, kampung itu turut mendirikan memorial khusus buat John sebagai ingatan buat generasi akan datang – betapa pada sekurun yang lalu, Uley pernah diceriakan oleh seekor gorila bernama John Daniel.

RUJUKAN

Christodoulou, Holly. (2017, 26 January). Who was John Daniel? Gorilla who lived in a Gloucestershire village, went to school and drank cider with locals. The Sun.

Smith, Mark. (2017, 26 January). The ‘almost human’ gorilla who drank tea and went to school. The Guardian.

Ward, Jason. (2021, 6 February). The Gorilla Who Was Brought up as a Boy in a English Village. History of Yesterday.


Bahtera Nabi Nuh Mendarat Di Selatan Gunung Ararat?

Semua tahu tentang kisah Nabi Nuh a.s terutama kisah bahtera baginda bagi mengharungi banjir besar yang melanda dunia ketika itu.  Tetapi lokasi sebenar bahtera baginda mendarat menjadi perdebatan bukan saja dalam kalangan ahli teologi tetapi dalam komuniti arkeologi. Bagaimanapun, seorang pengkaji percaya lokasi sebenar bahtera itu mendarat sebenarnya di kawasan pergunungan Ararat.

Sebelum ini, ramai berspekulasi dengan mengatakan Bukit Judi di Dokubayezid atau Gunung Ararat, sebuah gunung yang terletak di sebelah timur Turki. Tetapi bagi penyelidik dan penulis Robert Bowie Johnson, beliau percaya lokasinya di kawasan pergunungan Ararat dengan merujuk satu ayat dalam Book of Genesis, “…di atas pergunungan Ararat.” (Genesis 8:4).

Secara logik, Bowie Johnson Jr mengingatkan sebagai nakhoda kapal, baginda tidak akan mendaratkan kapal di tempat yang curam, tinggi dan merbahaya. Lokasi sebegini bukan saja menyukarkan para penghuni bahtera (umat Nabi Nuh a.s) untuk turun dari kapal. Malah, ia juga menyukarkan mereka untuk menurunkan semua kargo termasuk haiwan dan bekalan asas diperlukan untuk membina semula kehidupan pasca-banjir besar.

Pandangan Bowie-Johnson ini menyokong pandangan rakan lamanya dan penulis buku  Noah’s Ark—The Evidence: The Bible, The Flood, Gilgamesh & The Mother Goddess Origins, mendiang David Allen Deal. Allen Deal turut mengemukakan teori lokasi sebenar bahtera Nabi Nuh a.s mendarat iaitu di sebuah gunung yang mempunyai ketinggian 2,440 meter dari paras laut. Gunung ini terletak 17 batu di selatan Gunung Ararat.

Dalam catatannya, Allen Deal memberitahu kapal mendarat pada ketinggian 2,255 meter dan mudah diakses oleh semua orang selepas banjir surut. Badan kapal digunakan sebagai bahan mentah asas untuk membina semula kota pasca-banjir iaitu Mesha-Naxuan. Papan dan alang kapal digunakan untuk membina bumbung dengan bitumen (tar) atau kapar digunakan bagi menjadikan bumbung tidak bocor bila hujan. Kayu bukan saja digunakan untuk membuat perabot. Ia juga digunakan untuk menghasilkan api untuk pelbagai tujuan daripada memanaskan badan hinggalah memasak.

Selepas gempa bumi mengakibatkan bahtera turun ke bahagian bawah bukit, tapak pengambilan kayu bahtera dipindahkan sejauh sebatu daripada kawasan gunung dan pada ketinggian lebih 2,000 meter di atas paras laut. Peristiwa ini berlaku 100 tahun selepas bahtera Nabi Nuh a.s dikatakan mendarat di lokasi yang dinyatakan Allen Deal. Dua bekas tapak kapal kekal di kawasan gunung iaitu tempat ia mendarat dan tempat ia turun pada ketinggian yang lebih rendah.

Jadi, bagaimana nama Mesha-Naxuan timbul? Naxuan atau Nax-xuan berkemungkinan terjemahan Yunani untuk perkataan Ibrani noach tsywn yang bermaksud kota Nabi Nuh a.s. Nama Naxuan berkemungkinan diberi oleh generasi-generasi seterusnya kepada kota pertama pasca-banjir besar itu Sementara Mesha pula merupakan variasi perkataan Moshe yang bermaksud diselamatkan melalui air seperti mana kisah Nabi Musa a.s/Moses yang diselamatkan dari Sungai Nil.

Menariknya, nama Nabi Nuh a.s turut disebut dalam kisah epik Mesopotamia, Epic of Gilgamesh. Dalam kisah berkenaan, Gilgamesh (Nimrod/Herakles) dikatakan mengembara ke pergunungan Mashu untuk berjumpa dengan Utnapishtim (Nabi Nuh a.s). Dalam epik berkenaan, baginda digambarkan sebagai figura yang membawa manusia melepasi musibah banjir besar yang melanda dunia sebelum itu. Sementara Gilgamesh pula bermaksud orang yang mendedahkan Mesha.

Genesis 10: 21 mendedahkan putera Nabi Nuh a.s, Sam atau Shem merupakan nenek moyang kepada semua lelaki Bani Israel. Kumpulan ini dikatakan menghuni Sephar, sebuah kawasan gunung yang terletak di sebelah timur setelah datang dari Mesha. Orang Kurdis menamakan dua gunung berkenaan sebagai Masher Dag dan Mashur Dag yang bermaksud gunung kiamat dan gunung kebangkitan.

Lokasi kumpulan Sam yang bermastautin ini dikenali sebagai Shemitic atau Dilmun yang bermaksud tempat tinggal yang kering. Ini berkemungkinan merujuk kepada orang yang tinggal di tempat tinggi dan kering pasca-banjir besar yang melanda dunia. Mesha dan Dilmun juga merupakan bukti terselamatnya Nabi Nuh a.s dan umatnya daripada peristiwa berkenaan.

Dengan melihat semua bukti yang ada termasuk cerita penduduk tempatan berkenaan lokasi didakwa bahtera Nabi Nuh a.s mendarat, agak sukar untuk Bowie Johnson Jr membayangkan bahtera mendarat di lokasi lain termasuk Gunung Ararat.

Satu lagi bukti untuk menyokong teori ini ialah kisah asal-usul isteri Ham bin Nuh, Naamah. Book of Genesis merujuk Naamah sebagai puteri keturunan Qabil/Cain yang kemudiannya mendorong manusia untuk meninggalkan ajaran tauhid dan kembali menyembah berhala dewa-dewi. Seperti penghuni bahtera lain, Naamah turun daripada bahtera di lokasi sama dipercayai oleh Allen Deal dan Bowie Johnson Jr.

Berdasarkan kajian Anne Baring dan Jules Cashford dalam buku mereka The Myth of the Goddess, kebanyakan dewi yang menjadi sembahan di Timur Tengah dan Mediterranean kembali kepada seorang figura: Nammu. Nammu merupakan variasi Bahasa Sumeria untuk Naamah. Ini bermakna dewi-dewi seperti Isis (Mesir Purba), Artemis dan Athena (Yunani) diinspirasikan daripada orang yang sama.

RUJUKAN

Bowie Johnson Jr, R. (2021, 9 September). Evidence that Noah’s Ark Landed on a Mountain 17 Miles South of Ararat. Ancient-Origins.


Morocco Menghitung Saat Menyelamatkan Rayan Yang Jatuh Ke Dalam Perigi

Tidak tergambar hati perasaan ibu bapa Rayan sekarang ini. Setiap saat yang berlalu mesti berat dengan risau dan resah, kerana sudah masuk hari keempat anak kesayangan mereka terperangkap dalam sebuah perigi sempit.

Kisahnya begini. Bapa Rayan sedang membaiki perigi tersebut.

Beliau alih perhatian sekejap saja… tengok-tengok Rayan ‘hilang’ (BBC, 2022). Cari punya cari, kemudian barulah mereka tergerak fikir pasal perigi tersebut. Siasat saja rupanya memang betul firasat mereka – Rayan terjatuh dalam perigi.

Masalahnya perigi bukan setakat lima hingga 10 meter dalam. Perigi ini menjunam hampir 30 hingga 50 meter dalam.

Sumber tempatan cakap tidak sampai 40 meter. Sumber antarabangsa cakap lebih. Tetapi itu bukan point utama sekarang.

Persoalannya, macam mana Rayan masih hidup? Perigi ini sempit – lebarnya hanya dalam lingkungan 25 sentimeter (tidak sampai 10 inci). Melantun-lantun Rayan jatuh sampai bawah. Katanya Rayan belum sampai dasar lagi, kerana perigi tersebut sudah mengecil.

Bingit Kecemasan di Kampung Kecil

Operasi penyelamatan Rayan memang susah kerana beberapa faktor penting. Pertama sekali, lokasi kejadian adalah pekan Tamorot yang terletak hampir 100 kilometer dari bandar Chefchaouen.

Jadi semua boleh bayangkan betapa susahnya untuk bawa jentera-jentera berat yang bersesuaian dengan operasi. Ini bukan sekadar gali dan cari. Silap sikit perigi sempit boleh runtuh, sekali gus melemaskan insan kecil yang sudah tercedera di bahagian kepala.

Bercakap pasal keruntuhan, ini faktor kedua. Tanah Morocco tidak sama untuk dibandingkan dengan Malaysia. Tanah di situ mirip gumpalan pasir  yang pada bila-bila masa boleh terlerai.

Ibaratkan gangguan permukaan seinci persegi boleh mengundang padah besar.

Faktor ketiga adalah perigi yang sangat sempit. Demikian hari di Romania, seorang kanak-kanak terjatuh dalam paip.

Operasi penyelamatan menjadi sukar, kerana paip yang sempit untuk orang dewasa… untuk orang dewasa, bermakna remaja boleh muat.

Maka seorang remaja bernama Christian Becheanu tawar diri untuk turun dan dukung kanak-kanak itu keluar. Christian berjaya.

Kaedah ini tidak boleh digunakan untuk krisis Rayan. Perigi terlalu sempit sampai budak 10 tahun pun belum tentu muat. Memang dangkal jika hantar budak lima tahun lain semata-mata untuk selamatkan.

Jadi, suka atau tidak – bahaya atau tidak – ada satu cara saja: gali dan tembus.

Dalam gambar di atas, boleh nampak atap zink di bahagian bawah. Itulah “lubang masuk” perigi tersebut, yang ditutup kerana khuatir berlaku 1) hujan dan 2) ribut pasir.

Mungkin ada yang tertanya-tanya, kenapa makin berhari-hari padahal jentera punya banyak? Soalan yang sangat relevan. Kena rujuk balik faktor kedua. Mereka tidak boleh bergegas, kerana takut runtuh.

Dan mereka tidak boleh terlalu melengahkan masa kerana keadaan Rayan yang masih tercedera. Bagaikan meniti di atas bilah pedang, terjun mati dan berjalan terus kaki terkoyak. Memang teruk operasi ini.

Sepanjang operasi penyelamatan, Rayan dibantu dengan menggunakan paip yang menyalurkan makanan.

Walaupun tercedera, kanak-kanak lima tahun ini masih menunjukkan tindak balas yang positif. Sepanjang itulah mereka bergegas selaju mungkin… setiap saat tengok keadaan sekeliling untuk memastikan operasi ini berjaya.

Dan pada hari ini, semua jentera diarah berhenti. Bunyi bingit akhirnya diam. Mereka sudah menghampiri kemuncak, yang mana mereka kena gali dengan cangkul (Yee, et al., 2022).

Kegigihan mereka bakal dibalas dengan kejayaan besar, kerana Rayan masih hidup… dan ada helikopter tersedia untuk mengangkutnya ke hospital paling berhampiran.

Seluruh dunia sedang menanti. Satu dunia tidak putus berdoa. Mungkin kalangan pembaca pun boleh berdoa sekali.

RUJUKAN:

BBC. (2022, Februari 5). Rayan: Morocco well rescue for five-year-old grips nation.

Yee, V., et al. (2022, Februari 5). The rush to save the boy was reaching a critical stage on Friday. The New York Times.